* 58.188 20220104 Narodne manjšine v Sloveniji NE 4. 1. 2022.docx
* 57.918 20220106 Vojna in mir DA 6. 1. 2022.docx
* 57.993 20220109 Primitivnost in nasilje kot vzor DA 9. 1. 2022.docx
* 58.877 20220116 Številke NE 16. 1. 2022.docx
* 58.264 20220204 Testiranje in protestiranje DA 4. 2. 2022.docx
* 58.238 20220316 Hinavščina DA 16. 3. 2022.docx
* 59.127 20220328 Nacizem, vojna in bataljon Azov DA 28. 3. 2022.docx
* 58.508 20220402 Zakaj bom šel volit DA 2. 4. 2022.docx
* 58.344 20220418 Glas ljudstva DA 18. 4. 2022.docx
* 57.930 20220503 Bajram in džamija NE 03.05.2022.docx
* 58.084 20220516 Nova mirovna zveza Evrope DA 16. 5. 2022.docx
* 62.994 20220526 MIROVNA ZVEZA EVROPE predlog SLET 26. 5. 2022.docx
* 58.136 20220607 Nujna celjska brv in Romi DA 7. 6. 2022.docx
* 58.520 20220623 Javni pismi vladi in uravnoteženost nasprotnih ravnanj DA 23. 6. 2022.docx
* 58.738 20220707 Novo in ostanki starega DA 7. 7. 2022.docx
* 58.565 20220710 Težave nove vlade DA 10. 7. 2022.docx
* 57.888 20220725 Žica, kdo bo tebe ljubil 25. 7. 2022.docx
* 58.818 20220801 Koga za predsednika države oz. predsednico države DA 1. 8. 2022.docx
* 59.316 20220806 Kavboji in Indijanci NE 6. 8. 2022.docx
* 57.857 20220815 Pobalinsko igrajčkanje 15. 8. 2022.docx
* 58.286 20220827 Vojna je postala normalno razmišljanje in ravnanje DA 27. 8. 2022.docx
* 58.006 20220908 Zastoj v gibanju DA 8. 9. 2022.docx
* 58.715 20220913 Koga poslušati DA 13. 9. 2022.docx
* 59.052 20220915 Perpetuum mobile 15. 9. 2022.docx
* 57.689 20220923 Kot da zdravniki delajo v Ameriki ali v ¬adu in ne v Sloveniji DA 23. 9. 2022.docx
* 59.680 20220923 Mislim na mir NE 23. 9. 2022.docx
* 15.688 20220925 Vojna NE 25. 9. 2022.docx
* 58.231 20221005 Težko pričakovane spremembe 5. 10. 2022.docx
* 58.062 20221016 DOLINA MIRU - MISLIM MIR DA del NE 16. 10. 2022.docx
* 58.185 20221026 Bilanca nekega predsednikovanja DA 26. 10 2022.docx
* 58.596 20221026 Paberkovanja DA 26. 10. 2022.docx
* 57.894 20221105 Kaj oz. koga čakamo DA 5. 11. 2022.docx
* 57.824 20221107 Grožnja o interpelaciji DA 7. 11. 2022.docx
* 58.110 20221111 Sramota za Slovenijo DA 11. 11. 2022.docx
* 58.524 20221123 Zakaj janšizem cveti naprej (dr. Dragan Petrovec) DA 23. 11. 2022.docx
* 58.136 20221125 Čez mejo po zdravnike DA 25. 11. 2022.docx
* 59.307 20221203 Nagrada Saharov, mir in človekove pravice 3. 12. 2022.docx
* 58.866 20221209 Odstop ministrice mag Tatjane Bobnar SINTEZA DA 9. 12. 2022.docx
* 59.000 20221211 Kartanje in (ali) demokracija DA 11.12. 2022.docx
* 60.583 20221225 Simbolna dejanja 25. 12. 2022.docx

Narodne manjšine v Sloveniji

Pisati o slovenskih manjšinah ali državljanih drugih narodov v Sloveniji je lahko nehvaležno in morda tudi tvegam, da bom nerazumljen. Še toliko bolj nezahvalno pa je pisati o dveh predstavnikih – italijanskem in madžarskem v slovenskem parlamentu. Oba izhajata iz navedenih manšin, ki sta imeli status v sistemu predstavništva urejen že v bivši državi. Gre za priviligiran status, kar je tudi prav. Ni mi znano, da imajo kje podobno rešitev.

Kljub občutljivemu odnosu moči večine nad manjšino - mislim seveda ne le številčno, temveč tudi z vsemi dejanskimi vzvodi oblasti, ki jih ima država in odgovornostjo večinskega prebivalstva, torej Slovencev, se mi zdi, da se na tem področju dogajajo spremembe, ki morda niso v korist vsem. Ne večini in ne manjšini.

Razlog temu pomisleku je pravzaprav obnašanje oz. so nekatera glasovanja obeh poslancev. Konkretno italijanski Felice Žiža in madžarski Ferenc Horváth glasujeta, na način, da predstavljata »jeziček na tehtnici« pri nekaterih pomembnih sistemskih anomalijah, ki pravzaprav pomenijo rušenje temeljev sistema in ustave. Premalo je prostora za analitično obrazložitev, a vendar se zdi, da skupaj z znanimi drugimi poslanci, čedalje bolj predstavljata tudi »mlinski kamen okoli vratu« te države. Ali resnično glasujeta v interesu svojih manjšin in po lastni vesti, je stvar dodatne presoje koga bolj pristojnega in verjetno bolj analitičnega pristopa k problematiki. Dokaz, kako lahko se zaide s poti, pa je ta država v preteklosti potrdila že z t.i. »izbrisanimi« državljani.

Vsekakor pa bi bolj pričakoval, da se oba poslanca zavzemata ne le interese »svojih« narodov, temveč tudi drugih. Mislim seveda na to, da imamo tri ustavne kategorije narodnosti: italijansko, madžarsko in romsko. Mislim tudi na to, da imamo še najmanj šest narodnosti  iz bivše skupne države: hrvaško, srbsko, črnogorsko, makedonsko, bošnjaško in albansko. Upal bi si trditi, da verjetno tudi še kakšno drugo. Ljudje so se namreč poročali v bivši skupni državi in imeli otroke, ki so bili iz t.i. »mešanih zakonov« ter so se težko opredeljevali. Imamo pa še dve t.i. avtohtoni oz. zgodovinski manjšini: to sta nemška in judovska.

Kdo zastopa vse te ljudi, ki so tudi državljani Republike Slovenije in predstavljajo kar lep odstotek državljanov? Torej tudi državljanov s svojimi interesi, a vendar nepriviligiranih v statusnem smislu. Nekatere napredne misli o enakopravnosti in sožitju oz. sobivanju tudi iz bivše skupne države, pa tudi sedanje »nove« širše domovine EU, smo očitno vsi kar malo pozabili.

Prepričan sem, da so človekove pravice nedeljiva kategorija. Veljajo za vse ljudi, ne glede na rasne, narodnostne, spolne, verske, politične, zgodovinske itd. razlike med nami. Namesto izključevanj in tudi diskriminacije, ne samo zakonske, tudi navadne človeške, se morajo urediti naši medsebojni odnosi tako, da se ljudje počutijo (mo) enakopravne in da tudi so (smo) dejansko enakopravni. Tega pa trenutno ni. Za navedeno smo odgovorni mi – t.j. večina. Ni težko zagotoviti zakonsko, kulturno, izobraževalno in sploh človeško vključenost vseh ljudi s katerimi sobivamo, delamo oz. živimo. Potrebna je le pripravljenost in strokoven pristop. Pripravljenost je na vseh nas državljanih in naših predstavnikih. Strokoven pristop pa lahko in morajo dati državne institucije ter npr.Inštitut za narodnostna vprašanja, ki je strokovno pristojen za določena pojasnila in razlage.

V celoti pa gre za pestrost v različnosti in enakopravnost tudi s potrebo po celoviti ustavni ali zakonski ureditvi.Sodobno, tolerantno, evropsko primerljivo in v dialogu z vsemi. Mislim, da so problemi rešljivi v duhu človekovih pravic.  Ali so tudi za naš sistem?

Miloš Šonc, Grosuplje, 4. 1. 2022

Vojna in mir

Medtem ko se ZDA in Rusija obe jedrski velesili igrata vojne igrice v Ukrajini, ali bolje rečeno NATO oz. ZDA z EU na eni strani in Rusija na drugi strani, so se v Evropi pričele razprave oz. kar prepiri o umestnosti uporabe jedrske energije v miroljubne namene. Ali je jedrska energija »zelena« ali ne, je pravzaprav ob uporabi atomskih bomb v Hirošimi in Nagasakiju, ter nesrečah v Černobilu in in Fukušimi, pravzaprav »malo« neumestno vprašanje.

Zaupanje v znanost je ob vseh stranpoteh velesil, kamor bi lahko šteli še druge jedrske države, zelo omajano. Pa ne mislim le na vse napredke in prizadevanja za tehnološki napredek raket oz. jedrskih konic, temveč tudi večen strah nad možno uporabo, zlorabo in nadzorom vsega skupaj.

Da znanost izgublja zaupanje tudi na drugih področjih, ne le na vojaško tehničnem kompleksu, je dokaz tudi ravnanje na področju zdravstva. Tako ljudje ne zaupajo več ne le nastanku covida 19, temveč tudi uporabi cepiv oz. postopkom zdravljenja. Čudno!

Pa da ne zaidem od osnovne misli, to je nasprotovanje vojnam in njihovemu netenju s strani kogarkoli, kjerkoli in kadarkoli, naj le ponovim, da takšno »igračkanje« kot se trenutno dogaja, na mejah EU, kot tudi v Aziji ter med Kitajsko in ZDA, nikakor ni sprejemljivo. Seveda tudi ni slučajno. Tudi ob takšnih voditeljih, kot jih imamo v svetu, ali pa smo jih imeli npr. s Trumpom, je vsakršno sprenevedanje, da imajo ali imamo vsi skupaj vse pod kontrolo, popolnoma neumestno.

In Slovenija s svojim sodelovanjem in podporo pri vseh teh neumnostih po svetu in v Evropi, neumorno in pridno ter poslušno sodeluje. Tako nosi svoj delež odgovornosti pri vseh netenjih sovraštva, vojnah in krizah po svetu in tudi v EU.

Čeprav se zdi, da se njena zunanja in tudi notranja politika nista bistveno spremenili, je vendarle potrebno reči, da enostavno ne sledita pričakovanjem ljudi po miru in sobivanju. Ne na svetu, ne doma. Kljub lastnim zgodovinskim izkušnjam, normam zapisanim v ustavo in željam ljudi po drugačnem miroljubnem svetu, aktivno podpiramo vse natovske vojne in priprave ter izzivanja v svojih bližnjih in bolj oddaljenih delih sveta. Vse menda z namenom, da bi bili varni! Koliko je ta »varnost« realna, pa je seveda drugo vprašanje.

Slovenija kot majhna država nikoli v prihodnosti ne bo zagotavljala varnosti drugače kot z aktivno miroljubno politiko, svojo nevtralnostjo, s katero si je že bivša skupna država pridobila ugled, sedanja pa si ga je zapravila.

Nikakor ne podcenjujem oboroženih sil katerekoli države. Tudi Slovenije ne. A vendar sta politika in njeno ravnanje tista, ki pogojujeta vojno in mir. In tukaj smo v 30 letih po osamosvojitvi popolnoma zašli s poti. Vsi silni dosedanji politiki, filozofi ter drugi idejni podporniki NATA in vojn so spregledali preprosto dejstvo, da se z vojnami družbenih in drugih problemov dokazano ne da reševati. Slovenija bi lahko bila vzor glede prizadevanj za mir, pa je žal zapravila in še zapravlja svojo priložnost.

Zadnji beg iz Afganistana ni utišal trobentarjev in zagovornikov vojn. Nasprotno! Eni in isti, tudi pri nas v Sloveniji, se oglašajo in zagovarjajo nove vojne na drugih koncih sveta. Pravzaprav bedno in žalostno, da se naseda miselno okostenelim živim fosilom, ki so jim vojni dobiček in slava edini merili lastne in družbene uspešnosti. Pa ne bi našteval imena in priimke, ker se žaba, ki je dvignila krak, da bi jo podkovali kot konja, počasi kuha v idejni zmedi vojnega razmišljanja.

Škoda, da se ne posluša mladih, ki največkrat plačajo najvišjo ceno za vsa vojna igračkanja povsod po svetu. In to ne glede na ves silen tehnološki napredek na tem smrtnonosnem področju. Ali pa celo prav zaradi tega. Sprememba miselnosti in ravnanj sta nujni in potrebni, a seveda brez aktivnega prizadevanja za to ne gre in ne bo šlo.

Miloš Šonc, Grosuplje, 6. 1. 2022

Primitivnost in nasilje kot vzor

Danes očitno živimo v času državljanske »absolutne egoistične« svobode in pravic ter oblastne arogance in ignorance, ne pa tudi spoštovanja obveznosti in medsebojne solidarnosti ali tolerance.

Možnost izbire se ne pojavlja le v samopostrežnih trgovinah, kjer je »težko« izbrati med številnimi vrstami podobnih izdelkov. Potrošniška miselnost se pojavlja očitno tudi pri izbiri političnih strank, njihovih voditeljev ter še kje. Npr. celo v okviru protestov lahko »izbiraš« med proticepilci, ki nasprotujejo vladi ter njenim ukrepom in med »normalnimi« petkovimi protestniki. Skratka izbire ravnanja posameznikov se z osebnostnega področja prenašajo na družbeno. Večkrat nekritično in primitivno. Pomešano s sovraštvom do drugačnega in do drugačnih. Hkrati pa povzročajo tudi diskreditacijo normalnega obnašanja ali nasprotovanja, ki je umestno in potrebno. Lahko bi rekel celo zaželjeno.

Vse, kar posamezniku ni všeč oz. za kar meni, da ni sprejemljivo, je očitno »umestno« popljuvati, kot poslance pred parlamentom, gardiste Slovenske vojske na državni proslavi, ali pa napasti, kot nedavno npr. profesorja dr. Boruta Štruklja, oz. pred časom dr. Milana Kreka.

Seveda niso prav nič manj sprejemljivi državni nestrokovni, nezakoniti in primitivni ukrepi, od ukazov politikov in visokih policistov, do izvajalcev na najnižjih nivojih v zvezi z uporabo prisilnih sredstev. Od solzilca in vodnega topa, do prekomernih prisilnih fizičnih sredstev odstranjevanja nezadovoljnežev z javnih mest. Ali pa primitivno omalovaževanje drugače mislečih s strani ministra za kulturo. Ali pa čistke na RTV in tisoče drugih nepravilnosti.

Ne glede torej na vse takšne in podobne nesprejemljive primere, je potrebno jasno in glasno povedati, da je vsakršno primitivno obnašanje, ki se še kako prerado prenaša npr. iz parlamenta, vlade ali športnih igrišč na cesto, zelo slabo in pomeni slab zgled vsem, ki niso sposobni kontrolirati in presojati svojega vedenja in ravnanja. Ko torej vse to večvrednostno in egoistično obnašanje dobi podporo v vrhu sistema ali v kakšni veri, je to znak za alarm in ukrepanje. Navidezno pomembni postajajo celo nižji oblastni aparatčiki.

Vse se nikoli ni in se ne bo dalo zakonsko predpisati kot nesprejemljivo. A vendar bi normalna človeška pamet morala znati razlikovati med dovoljenim in nedovoljenim.

Predvsem pa bi bilo potrebno, da država odreagira na način, da sama ne povzroča konfliktov in nejasnega razumevanja med svojimi državljani. Razumem, da predsednik države ni sposoben biti moralna avtoriteta in to niti ne želi biti. Razumem tudi, da to hoče biti kakšen visok cerkven ali vladni predstavnik, pa to ne more biti. Razumem pa tudi, da bi nekdo iz parlamenta to moral biti, pa mu nikakor ne uspe. Ne mislim le na predsednika parlamenta, mislim na vse poslance. Skratka: manjka vzorov za tiste ljudi, ki vzornike rabijo.

Morda so navedene želje previsoko zastavljen cilj, a vendar potreben pri izbiri ljudi, ki nas bodo v bodoče predstavljali.

V zadnjem času se pojavljajo ocene in bojazni, kaj če sedanja SDS opcija z vsemi aparatčiki izgubi in ne prizna rezultata volitev. Že vnaprej pripravljajo ukrepe, izgovore in »opravičila« ter preventivno napadajo potencialne »krivce.« Že videno tudi v Ameriki pred enim letom.

Zato je najboljši odgovor prepričljiva udeležba na volitvah in predvsem volilna zmaga nad nesposobnimi, pokvarjenimi in primitivnimi oblastniki. Kjerkoli že so. V vladi, parlamentu, policiji in sploh povsod, kjer so nam zagrenili življenje po vzoru S Koreje, Kazahstana, Trumpove Amerike ali Putinove Rusije.

Takšnih vzorov res ne potrebujemo!

Miloš Šonc, Grosuplje, 9. 1. 2022

Številke

Ali vam je znano, kaj pomenijo nekatere številke? Ne bojte se, ne bom pisal o procentih zadolženosti države in o številkah dolga na prebivalca, vključno z dojenčki, ki bodo še plačevali dolg te naše »suverene« države, ki je lani praznovala 30. obletnico svojega obstoja. Prav tako beseda ne bo tekla o BNP ali čem podobnem. Ne, o tem je že kar veliko znanega in napisanega.

Osredotočil se bom na številke na primer 2.255, 113, 88, pa morda 901.119.

Verjamem, da je na prvi pogled težko najti povezavo. Zato naj spomnim, da je petkov protestnik Jaša Jenull dobil globo v znesku 2.255 EUR. In to zato, ker je ožigosan s strani policije in oblastne elite za organizatorja neprijavljenih demonstracij proti vladi Janeza Janše. Čeprav je bilo s strani ustavnega sodišča odločeno, da so dovoljeni mirni ter spontani, čeprav neorganizirani protesti – in takšni so petkovi protesti, policija navedenega ne spoštuje. Celo več. Protestniki in simbolno Jaša Jenull, naj bi celo povrnili vse stroške za angažiranje policije na protestih. Verjetno še kakšno dnevnico za odstopljenega ministra in druge nepogrešljive predstavnike elite, ki so bili v preteklosti že angažirani v Operativno komunikacijskem centru Policije, sedaj pa ob petkih morda nervozno dežurajo na domu. Pravzaprav bedno, kaj vse pride oblastnikom na pamet. Bi ne verjel, če ne bi bilo res.

No, številka 113 je znana številka policije, na katero se lahko obrnemo, če rabimo pomoč ali skušamo posredovati informacije. Res bi potrebovali pomoč glede zgoraj navedenega. Morda tako, da bi policija spoštovala zakone in ustavo ter si tako zopet povrnila izgubljen ugled.

Tretja številka je 88, kar označuje osmo črko H v nemški abecedi. Za nepoznavalce, ki verjamem, da jih je malo, pomeni »Heil Hitler!« (Živel Hitler!) Da ne bo nesporazuma: poveličevanje navedene ideologije, ravnanj, vedenj in vzorov je nesprejemljivo. Nesprejemljivo pa je tudi, da visok državni uradnik Žan Mahnič, ki je izražal simpatije do nacizma, zaseda mesto državnega sekretarja za nacionalno varnost v kabinetu predsednika vlade. Pri normalni oblasti se kaj takšnega nikoli ne bi zgodilo. Prav tako je vprašljiva rešitev, da je minister za kulturo dr. Vasko Simoniti podelil status organizacije javnega pomena »Društvu za promocijo tradicionalnih vrednot.« Ne vem od kdaj je slavljenje nacizma naša vrednota? Verjamem, da je za obstoječe oblastnike. Tudi za tistega prvega, ki se ne oglasi, da se ne bi zameril. Vemo komu.

Da ne govorim tudi o samem predsedniku vlade, ki je že pred časom sprejel na tajni obisk predstavnika skrajne desnice v Italiji Marca Dreosta, tesnega zaupnika prvaka italijanske populistične desnice Mattea Salvinija. No, pa še marsikatera poteza vseh aparatčikov ni ravno blizu spoštovanju ustave in zakonov, na katere je vlada prisegla.

Pa se zaradi omejitve prostora vrnimo še h kakšni številki. Npr. 901.119 EUR, ki jih je, pred ne tako davnim letom 2018, zahteval Janez Janša zaradi prestanega zapora v zvezi s Patrio. Zaprt je bil skupaj s soobsojenima Ivanom Črnkovičem in Antonom Krkovičem. Prvi je zahteval nekaj več kot 13,4 milijona EUR, drugi pa 600.000 EUR. Ustavno sodišče je vsa sojenja razveljavilo. Ne spuščam se v umestnost te odločitve. A vendar, če oblastniki dosledno spoštujejo zakone in predpise takrat, ko gre za njih, bi pričakoval, da jih spoštujejo tudi takrat, ko gre državljana Jašo Jenulla. Res je, da nima takšnega nabiralnika in odvetnika kot predsednik vlade. No, ima pa pogum, vztrajnost, poštenost in doslednost, ki smo jo v več kot 90 petkih videli na Trgu republike, Prešernovem trgu in še kje v Ljubljani. Pravzaprav povedna imena, ki jih elita ne vidi. Morda pa bi bilo potrebno Trg republike preimenovati zopet v Trg revolucije? Nekateri znaki te vladne garniture, ki jo označujemo z janšizmom so zelo, zelo blizu naciklerofašizma. Je dovolj jasno povedano? Morda pa resnično kdo od sedanjih oblastnikov želi, da ne bi mirno reševali družbenih nasprotij z volitvami. Nekatere že videne poteze oz. ravnanja iz let 1922 in 1933 so zopet tu. Med nami. Že v vseh porah države. Še je čas, da se 24. aprila letos rešimo. Ali pa kakšen dan prej. Vsaka sekunda v življenju je dragocena.

Miloš Šonc, Grosuplje, 16. 1. 2022

Testiranje in protestiranje

Pravzaprav obstaja tesna vzročna povezava med omenjenima pojmoma v naslovu in vlado Janeza Janše. Testiranje potrpežljivosti ljudi in opozarjanje na napačna ravnanja te vlade ima namreč tesno povezavo. Normalen človek bi opozorila upošteval.

Počasi prihaja čas, ko se bo potrebno na volitvah odločiti o vseh preteklih dnevnih bilancah strahovlade in upravljanja z obdobjem korona virusa, testiranjem, zdravljenjem, več kot 6000 smrtih, odlokih in rušenjem države, izgubljanjem svobode ter ugleda doma in v tujini ter še mnogočem, kar je enostavno preveč za naštevanje v kratkem prispevku.

A vendar se zdi, da je vsaj toliko, kot je virus zaznamoval ta čas zdravstvenih težav in epidemije, enako oz. še veliko bolj zaznamovala ta Janševa vlada oz. on sam. Kljub dobronamernim opozorilom v parlamentu, v nekaterih institucijah, v javnosti, v tujini in drugje za izboljšanje stanja ter tudi kljub tedenskim opozorilom protestnikov na ljubljanskih ulicah, se je stanje v državi močno poslabšalo.

Tako v smislu medsebojnega zaupanja, kot v smislu razdeljenosti, demokracije, so se stvari tako bistveno poslabšale, da človek skoraj ne more verjeti, da se je to zgodilo nam, danes in tu. Dobronamerna opozorila ljudi za izboljšanje stanja je »nanadomestljivi« prvi človek v državi popolnoma ignoriral. Še več! Z očitno aroganco je dal vedeti, da se na klice ljudi v stiski požvižga. S kadrovskimi potezami je dosegel, da so na številna mesta v policiji, na ministrstvih, v nadzornih svetih in v upravnih organih, na RTV in drugje – skratka povsod postavljeni aparatčiki, ki mu »krijejo hrbet,« kar je odkritosrčno priznal eden od številnih njegovih tridesetletnih zvestih podpornikov.

Nekateri se sicer začasno, ali navidezno prestavljajo v kakšno drugo strankarsko opcijo. A vendar je več kot očitno, da še vedno »krijejo hrbet« po botrskem principu prvemu in edinemu.

Dvojni doktorji tako na ustavnem sodišču kot pri svetovanju glede davčnih zadev predsednika vlade, so očitno tako samozavestni, vsemogočni in nedotakljivi, da jim je igranje »Monopolija demokracije« očitno prešlo v navado. Pri tem seveda tudi uživajo. Od časa do časa se sicer lahko pristane na Dobu, ampak očitno brez hujših posledic. Saj igra dopušča nadaljnje ne samo politično tudi drugačno – npr. finančno goljufanje, tveganje, krajo in sploh užitke oblasti. Pod krinko Trumpove demokracije ali Stalinove diktature se preizkuša oz. testira meje naše potrpežljivosti. Tudi s poskusi vzorčnega discipliniranja nekdanjega predsednika parlamenta dr. Pavla Gantarja z globo 250,38 EUR s strani »prizadetega« direktorja policije dr. Antona Olaja. Zelo povedno! Pravzaprav smo prizadeti mi državljani!

Sistem sestavljamo ljudje. In če isti obrazi že 30 let »krijejo hrbet« drug drugemu, enkrat zaradi TEŠ 6, drugič zaradi privatizacije in prepuščanja narodovega bogastva npr. Madžarom, potem je jasno, da je končno prišel čas, ko je treba reči: »Konec!« 138 zahtev, ki smo jih postavili v Glasu ljudstva, terja odgovor. Jasen, glasen pošten in zavezujoč. Potrebujemo ljudi, ki imajo zaupanje in sposobnost, da bodo naše zahteve realizirali oz. uresničili. Ne z zavajanjem in bonbonjerami samooklicanih bikov v političnem mehurčku in z izdajo volivcev. Ne z ostarelimi politikanti, ki ustanavljajo neke nove stranke, temveč z jasno in odločno besedo tistih, ki bodo dobili našo podporo in naš glas, če bodo odgovorili na vsa vprašanja in zahteve. Ena glavnih je glede volilnega zakona kot mini ustave. Zavedamo se, da se bodo te volitve izvajale še po veljavni zakonodaji, ki je oblast odtujila od ljudi. A vendar je jasno, da tako kot do sedaj absolutno ne bo več šlo naprej! To je jasno vsem, razen sodobnim Kim Jong-unom. Spremembe so nujne. Ampak mislim na spremembe na boljše, ne na slabše! Seveda pa tudi brez številnih kadrovskih podtaknjencev, ki so že sedaj nastavljeni v sistemu in sploh povsod. Zahteve, o katerih govorim oz. pišem so bile dolgo časa na testiranju te vlade in jih je s svojimi nasprotnimi ukrepi zavestno in kot rečeno kljub javnim protestom, ignorirala. Pravzaprav bi morale biti volitve vsaj vsako drugo leto, ali pa celo prej, morda preverjene s kakšnim referendumom o vladi in parlamentu, da bi lahko govorili o »normalnem« sistemu.

Miloš Šonc, Grosuplje, 4. 2. 2022

Hinavščina

Pravzaprav se uporablja tudi lepši izraz dvoličnost. Pomeni pa človeka, ki se dela drugačnega - boljšega, kot dejansko je in tistega, ki skriva svoje namene. Hinavščino se povezuje tudi z neiskrenim, tudi brezobzirnim ravnanjem, vedenjem in govorjenjem. Ta kratek opis pojma je nujen za razumevanje avtoritet, ki to niso, političnih elit, in različnih uglednežev, lahko bi celo rekel že snobov, ki veliko dajo nase in na svoj ugled. A vendar je ta samopodoba navedenih največkrat lažna in tako neresnična, da kar boli. Pravzaprav gre po malem že za patološko oz. bolezensko narcisoidnost, ki dobiva na veljavi. Še posebej pred volitvami, ko skušajo politiki z všečnimi potezami in govorjenjem prikriti svoja nesprejemljiva, velikokrat tudi pokvarjena ravnanja, ki imajo trajne negativne posledice za vse nas.

Ponedeljkov intervju Marcela Štefančiča v Studiu City s predsednikom države Borutom Pahorjem je bil vzorčen primer samovšečnega in prepotentnega zavajanja novinarja in nas gledalcev. S strani predsednika seveda. To, da se izogiba poštenim in jasnim stališčem na vprašanja, kaže omenjeno hinavščino, ki je očitno dobila »domovinsko pravico« v medsebojnih odnosih med ljudmi. In zakaj? Zato, ker lahko tako ravna!

Enaka ali še večja hinavščina je izražena tudi s strani politikov v parlamentu oz. vladi, ki snedejo besedo, izdajo svoje volilce in program, se brezsramno pajdašijo med seboj, ker vidijo očitno le svoj lastni interes, ne pa interes ljudi oz. državljanov.

Preveč je primerov, da bi človek opisal vse, a hkrati je le potrebno konkretizirati imena in priimke, ki so izstopali v preteklosti in sedanjosti. Ne zaradi nekih zamer in poudarjanja napak, temveč zaradi integritete teh oblastnikov, ki odločajo o našem življenju.

Hinavščina je pravzaprav lep izraz za lastnost tistih, ki so postavljali žico na meji, in povzročili ne le smrt gluhoneme deklice ter številnih drugih, drugačnih beguncev, temveč tudi sprejeli azilno politiko, ki je daleč od humanosti. Smo že skoraj pozabili na imena in priimke, ki so za to »zaslužni,« kot so dr. Miro Cerar, mag. Vesna Gjerkeš Žnidar, Andreja Katič in drugi.

Ali pa na izjave, da se Slovenija brani v Afganistanu in je zato opravičljivo angažiranje Slovenske vojske v tej državi. Dr. Anton Grizold, dr. Ljubica Jelušič, Karl Erjavec in drugi so nas prepričevali o potrebnosti takšnega angažiranja.

Danes se ponovno nekatera imena pojavljajo z namenom opravičevanja takratnih ravnanj, ali pa so kot »strokovnjaki« angažiirani pri razlaganju situacije doma in v svetu.

Zopet je lep prikaz hinavščine trenutne Janševe oblastne garniture, ki prednjači v zavajanju oz. spretnem laganju. Tako glede tretiranja beguncev iz Ukrajini in drugih dežel, kot tisoče drugih zadev. Tega je pravzaprav toliko, da bi človek moral Lažnivega Kljukca razglasiti za poštenjaka v primerjavi z odločujočimi slovenskimi politiki. Izpostavljena imena kot so Janez Janša, Igor Zorčič, Aleš Hojs, Janja Sluga, dr. Aleksandra Pivec, Matej Tonin, Gregor Perič, in številna druga neimenovana, si velja zapomniti. Pred časom sem sicer napisal, da bi bilo potrebno imena trenutne oblastne garniture od predsednika države, do vseh ministrov in članov parlamenta ter Državnega sveta trajno vklesati na kakšno mesto. Mogoče najboljše na spravaški spomenik sredi Ljubljane, kot dokaz »uspešne« politike in dosežene »demokracije« in sprave. Zraven pa bi lahko dodali še kakšno škofovsko ali kardinalsko ime.

Skratka: hinavščino je potrebno obsoditi tako, da politikov in podpornikov, ki so nas pripeljali v današnjo situacijo doma in v svetu, ne bomo več volili. Ne bomo jih poveličevali in ne dopustili njihovega dosedanjega hinavskega ravnanja. Ne zaslužijo si besede »spoštovani!«

Vsekakor so njihove »napake« v oblastnem ravnanju enostavno politično in človeško neodpustljive. Kazensko pa, no ja, marsikaj bi lahko presodilo kakšno sodišče.

Miloš Šonc, Grosuplje, 16. 3. 2022

Nacizem, vojna in bataljon Azov (spremenjen naslov v DNEVNIKU: Bodimo pozorni na pojave fašizma povsod)

Ali sta naciklerofašizem in nacizem med nami? Ali je vojna z vsem najbrutalejšim dogajanjem možna danes, tu med nami, v Evropi in torej tudi na slovenskih tleh?

Zadnje dni so zaokrožile tudi bolj verodostojne informacije, ki vojno v Ukrajini poskušajo prikazovati še z vidika razlage njenih vzrokov. Tako smo bolj natančno seznanjeni tudi z delovanjem ukrajinskega, lahko bi rekli najprej prostovoljnega in zatem v sestavu ukrajinske vojske bojujočega se bataljona Azov. Gre za sestavo enote, ki ima z nacistično ideologijo in sestavo pripadnikov izjemno velik vpliv na dogajanja v Ukrajini ter tudi širše. Vmešavanje tujih obveščevalnih služb od ameriških, do britanskih, ruskih in drugih ter kreiranje svetovne politike velikih držav s potezami, ki pomenijo vojno ali mir, je »rodilo« na plečih Ukrajine to zloglasno enoto Azov. Le-ta ima kot vzornica številne posnemovalce doma in verjetno tudi v tujini. Zločini, ki so jih in jih še izvajajo pripadniki te enote, so kljub malikovanju in prejetem odlikovanju poveljnika lahko predstavljivi, če nismo pozabili slik iz II. sv. v. in tega, kar so delali pri nas v Sloveniji SS-ovci. Domači in tuji. Tudi ukrajinski. Od sežiganja ljudi, do obrednega klanja. Kdor je že malo pozabil in omalovažuje oz. podcenjuje navedena dogajanja, naj si ogleda kakšen muzej ali pa poišče kakšne dodatne informacije pri verodostojnih virih. Tudi pri novinarjih na terenu.

Da se vse zlo vključno s plačanci in ideološko bolnimi vojaki ta trenutek zbira v Ukrajini, tudi ni posebna skrivnost, saj sta o navedenem poročala tako Putin kot Zelenski. Vsi ljudje tudi najslabše vrste, ki so vabljeni v enote ene ali druge strani, pa najsi gre za islamske skrajneže iz vzhoda, ali naciste iz zahoda, onečaščujejo domoljubnost in mir ter poveličujejo »lepoto« vojne. Sami poznamo takšne človeške izmečke z nazivi, ustaši, četniki, domobranci in še kdo, ki so se izživljali na znanih mestih kot so Sv. Urh, Kozlarjeva gošča, Javorovica, Jasenovec in nešteti drugi po bivši skupni državi in po Evropi. Si želimo ponovnega vzpona in »slave« takšnih idej in ravnanja? Ta »trenutek,« ki je seveda časovno širši, se to dogaja v Ukrajini. Vsak dan.

Ja, takšne neonaciste in rasistične vardiste imamo tudi pri nas v Sloveniji. Sicer nekateri trebušasti, drugi »nabildani in tetovirani,« paradirajo ob meji, se ob podpori notranjega ministra prelevijo v bisere, nato, pa dobivajo podporo Boruta Pahorja v predsedniški palači. Poveden je bil tudi domobranski shod proti beguncem v Šenčurju ter izjava »plemenitega« in očitno večvrednega Zmaga Jelinčiča s svojimi puškomitraljezi v parlamentu. Tudi že pred časom SS domobranska proslava in navzočnost predsednika vlade Janeza Janše v Rovtah pri Logatcu ter tudi drugje. Ker se bliža čas volilnih nastopov bi bil umesten razmislek, komu dati na RTV in drugod možnost širjenja naciklerofašizma in sovraštva. Zmagu Jelinčiču, Andreju Šiški in številnim drugim predvsem iz vrst SDS s svojimi skrajno desničarskimi idejami in tiho privolitvijo na javni RTV je skoraj že zagotovljen prostor. Ali upravičeno? Redke izjeme kot so Dnevnik, Mladina, portal Necenzurirano in še kakšen medij so svetle izjeme, ki so že pred časom zavzeli odločna stališča proti nacizmu in nanj opozarjali svoje bralce. Vsekakor trezno in izjemno pohvalno. Tudi njihovo opozarjanje na sprego oz. pajdašenje slovenske elite na oblasti in novodobnih nacistov je absolutno potrebno ter vredno naše pozornosti.

Bojim se, da se proti naciklerofašizmu ni možno boriti na »kulturen« in demokratičen način.

Še manj pa z vgrajevanjem ideje nacizma v državne strukture. In podpiranje le-tega doma ter po svetu. Absolutno nesprejemljiva je vsa tiha in javna podpora kogarkoli idejam nacizma in vojnam.

Podpihovanje in podpiranje navedenega ter tako preveliko natofilstvo, kot preveliko rusofilstvo in vse vmesne variante, ki so tu opisane so gojišče pogojevanja strahu, sovraštva in tudi zločinov ter vojn in spopadov.

Pravzaprav so Afganistan, Irak, Libija, Sirija, Libanon, Čečenija, Jemen, Gruzija, Islamski kalifat, Palestina itd. kar »malo« pozabljeni. Lahko rečem, da neupravičeno. Povsod gre za enako zlo.

Vsekakor imamo kot državljani možnost že v aprilu 2022 reči glasen »NE« takšnim idejam in tudi kakršnemkoli približku bataljona Azov v Sloveniji, v Evropi in kjerkoli na svetu. Izkoristimo to!

Miloš Šonc, Grosuplje, 28. 3. 2022

Zakaj bom šel volit?

Letošnje parlamentarne volitve vsi, tako strokovnjaki kot laiki, ocenjujemo kot prelomne. 30 let strankokracije in vladanja oblastnih elit ter posameznikov je dokončno razgalilo sistem, ki očitno ne deluje v korist državljanov. Niti ne politično – to pravzaprav še najmanj, niti ne ekonomsko, finančno, socialno, kulturno, obrambno - varnostno, v odnosu do narave ter sploh v vseh segmentih družbenega in individualnega življenja. Pravzaprav sta zadnji dve leti avtokratske vlade Janeza Janše, ob podpori vrha RKC, predsednika Boruta Pahorja, večine v parlamentu, kjer je vrsta poslancev izdala svoje volilce ter ne tako nepomembnih aparatčikov oz. podpornikov na vseh koncih in krajih, razgalili cilje, način dela in vladanja. Hkrati je v tisočerih primerih dokazana nesposobnost in pokvarjenost navedenih pripeljala državo republiko Slovenijo oz. njene državljane na rob ali skoraj dno parlamentarne demokracije. In na 138 zahtev Glasu ljudstva oblastniki ne znajo ali pa nočejo odgovoriti. Nekateri pač. Bolj sebi v korist in nam v škodo.

Čeprav v resnici mislimo, da se nižje skoraj ne da več, se je potrebno samo spomniti zgodovine, ali pa pogledati čez slovenske meje, bodisi na Poljsko, Madžarsko, Rusijo ali Ukrajino, pa tudi ZDA niso daleč in že nam je jasno, da so omejitve delovanja države in elit lahko še veliko bolj katastrofalne.

Nedemokratičnost v družbi, imperializem, vojaška zveza NATO, oboroževanje in netenje sovraštva ter vojn, škodljiv rasističen odnos do vseh ljudi doma in v tujini, škodljiv odnos do narave in še česa, je gonilo gnilih in katastrofalnih človeških odnosov v družbi.

Pa da ne bom samo načelno presplošen, naj povem, da je skoraj 6 500 umrlih zaradi korone v Sloveniji, ob čemer so posamezni ljubljenci SDS, SMC in NSl pa še kdo nesluteno obogateli, absolutno neprimerna številka. Vsaka smrt je drugačna in odvečna. Pomeni izgubo, ki je ne bomo pozabili. Sam ne bom pozabil 94. let stare soprogine tete, ki je v domu ostarelih v centru Ljubljane ostala ujeta v Janšine odloke in ukrepe, ki so dejansko predstavljali okupacijo Slovenije. Okupacijo, ki je omejevala prehod med občinami in stike z ostarelimi, ki nam predstavljajo sestavni del življenja. Pošteno povem, da sem se zavestno odločil, da bom kršil odlok prepovedi prehajanja glede občin, kljub vsem zagroženim sankcijam oz. grožnjam in slošnem strahu v državi. Dileme glede človeških odnosov na eni strani strani in pretnjami na drugi, torej ni bilo.

Če sem imel dovolj poguma v letu 1990 in 1991 za izvajanje nekaterih aktivnosti v dobro te države, me ni bilo strah niti sedaj, da se po stranpoteh in mimo kamer ter kontrol pripeljem pred Dom starejših občanov Ljubljana Center Tabor in se poleg spomenikapostavim na mesto, kjer me je teta lahko videla z balkona v 12. nadstropju. S telefonom v roki in kratkim razgovorom sva si izmenjala nekaj besed in si pomahala v slovo. Nekoč me je prosila, če lahko pride na balkon na tajen stik tudi njena soseda in dobra prijateljica Anica. Seveda sem privolil. Včasih je šla na takšna srečanja tudi soproga. S cmokom v grlih in in mahanjem ter telefonskimi razgovori na daljavo smo si dajali pogum ter se bodrili. Kljub temu, da so se sčasoma razmere malo sprostile in so bila celo dovolj neka pisna potrdila za prehod med občinami, kar sem podpisoval kar sam, je vendarle grenak občutek ostal. In bo. Za vedno.

Soprogina teta je izjavljala, da ji ta naša srečanja podaljšujejo življenje. A vendar je na koncu dobila covid-19 in ga ob skrbni negi domskega osebja celo prebolela. Kljub temu je njeno življenje po vseh stresih in bolezni ugasnilo. Morda bi preminila tudi zaradi starosti. A nikoli ne bom pozabil, da je morala zadnji del življenja preživeti za človeka nedostojen način. Brez normalnih človeških odnosov s tistimi, ki smo ji bili blizu.

In to je velika oz. ogromna zamera, ki je neopravičljiva! Nedopustno je okoristiti se z oblastjo, ali denarjem na račun sodržavljanov! Na račun bolezni, ali vojne, ali česarkoli. Neopravičljivo je, da se rušijo osnovni človeški postulati te države, da se rušijo ustava, zakoni in življenje mladih, starejših in sploh vseh. Nedopustno je, da pokvarjenost prevlada nad poštenostjo, nestrokovnost in nesposobnost nad stroko, nezakonitost nad zakoni. In to je zamera vsem v tej vladi in vsem njenim podpornikom. Le-te ne glede na odstotek, ki ga predstavlajo za stranke SDS, NSl in druge ne razumem. Ali je njihova zaslepljenost in nesposobnost dojemanja resničnosti res tako velika?

Sicer pa velja za vse ljudi razmislek: »Ali ljudje res potrebujejo velikega vodjo, da se mu podredijo, da razmišlja namesto njih in vodi državo namesto nas vseh? Ali res nismo sposobni razmišljati s svojo glavo in s svojimi ter skupnimi, ustavno in zakonsko določenimi vrednotami? Ali nam ta oblastna elita ni uničila doberšnji del življenj?« Zato bom šel 24. aprila 2022 na volitve in volil tistega, ki mi bo po vrednotah in predvsem po dosedanjih ravnanjih najbližji.

Miloš Šonc, Grosuplje (GL Kranj, 2. 4. 2022)

Glas ljudstva

Pravzaprav bi moral biti naslov »Krik ljudstva« ali morda »Krik ljudi.« Gre za to, da trenutna oblastna elita tako vladna z Janšo na čelu, kot parlamentarna z Igorjem Zorčičem ter predsednik države z vsemi svojimi svetovalci vred ne vidijo, ne slišijo in nočejo razumeti ljudi, ki so jih izbrali na njihove položaje. Zraven spada seveda še vrsta prisklednikov, ki so se prisesali bodisi po sorodstveni ali pa po prijateljski zvezi na nepogrešljive posameznike na vseh nivojih in na vseh področjih družbenega oz. državnega življeneja. A ker gre že za tisočkrat omenjene in opozorjene zadeve, naj povem, da nimam namena pisati o tem.

Rad bi povedal par besed o ljudeh, ki resnično zaslužijo pozornost in ki predstavljajo ljudstvo.

O ljudeh, ki nimajo velikega premoženja, ali pa znajo vsaj pojasniti njegov izvor.

Da, imate prav! Mislim na vse udeležence petkovih protestov. Ljudi, ki so zaznali nepravilnosti, krivice v družbi ter nanje opozarjali. Ljudi zbranih iz vseh vetrov, vseh poklicev, starosti – celo 94 letna žena je dvigovala roko s pestjo v znak protesta. Ljudje so se vozili od vsepovsod v Ljubljano. Mira in Miran z Gorenjske, ali pa Viktor in Ivan iz Logatca, pa Katja s prijatelji iz Postojne. Spoznal sem Jašo in Teo, Sandro, Tjašo, Aleša, Matjaža, Sanjo in Braneta, Ano ter številne neimenovane, ki so jim znanje, odločnost ter vzrajnost in predvsem pogum tiste lastnosti, za katere bi si marsikdo na oblasti »polizal prste« od veselja. Pa si rajši poližejo prste od namakanja le-teh v marmelado oblastne moči. Škoda! Imeli so priliko in so jo izgubili. Hkrati pa upam, da znanim ljudem z vsemi imeni in priimki nikoli več ne bo ponujena priložnost odločati o nas, o naših življenjih, našem delu in sploh čemerkoli.

Pa naj se vrnem k ljudem, s katerimi sem preživel petkove proteste. Kljub temu, da bi človek veliko rajši vzel v roke kakšno knjigo ali pa delal kaj drugega, je vendar treba reči, da so bili petkovi protesti iskra, ki je tlela neprestano in bolj kot kdorkoli drug izražala stališča ljudi, ki so bili ne samo zadnji dve leti, temveč vseh 30 let preslišani, ogoljufani, zmanipulirani ali pa nevidno prezrti. Ignoranca vseh dosedanjih političnih obrazov seveda ni slučajna in ne brez lastnih koristi. Tako finančnih, kot oblastnih. Država in družba potrebujeta nove rešitve, spremembe dosedanjih ravnanj, odhod znanih in pokvarjenih ter nesposobnih obrazov na smetišče zgodovine. Pa čeprav s podeljenimi medaljami zaslug za osamosvojitev ob njeni obletnici. Pravzaprav je veliko starejših prijateljev Franjo, Dušan, Dragan, Ivan, Viktor in drugi, ki smo se srečevali istega mnenja in lahko samo potrdijo, da se za takšno skorumpirano državo, kot jo imamo danes nismo nikoli zavzemali.

In vendar so mladi tisti, ki dokazujejo, da je prihodnost njihova. Da mora biti njihova! Pa ne mislim mlade, ki nabildani in s kljukastimi križi ter rumenimi jopiči paradirajo med ljudmi. Prav tako ne mislim na mlade in nadobudne politike tipa Matej Tonin in Žan Mahnič, razne Koprive ter podobni, ki delajo eksperimente na celotni družbi in ki se ob pomoči svojega idola učijo oblastnih veščin na živih – no pa tudi pokojnih sodržavljanih.

Mislim na mlade, ki sem jih srečal po celi Sloveniji, od Izole, Novega mesta, Maribora, Jesenic in Ptuja do Brežic, Trbovelj, in Postojne. Mladi, ki jim je odvzeta pravica do življenja, do prihodnosti, do miru in do narave. In ti mladi so in bodo imeli pomoč in podporo vseh nas, ki se zavedamo, kam lahko pripeljejo avtokracija, samovolja in pokvarjenost pa še kaj.

Pravzaprav ta trenutek, ko to pišem, še ne vem, kakšen bo končni rezultat volje državljanov na volitvah. A naj bo kakršenkoli, že zdaj je jasno, da je sicer s strani večvrednih in večnih oblastnikov zasejano seme zla propadlo, seme sprememb pa je vzklilo in bo rodilo nekaj boljšega ter veliko bolj dobrega za vse tiste, ki smo bili prevarani. Morda se zdi izbira med številnimi ljudmi, programi in strankami težka, a vendar temu ni tako. Vrednote, ki jih imamo kot posamezniki in kot družba so vodilo odločitve vsakogar od nas. Ni večji patriot tisti, ki ima večjo zastavo obešeno na hiši, temveč tisti, ki gre na volitve in pošteno ter trezno izbere svojega predstavnika. Pa naj le bo to tisti, ki mu zaupamo! Iskra upora Glasu ljudstva pa naj le traja! Ta iskra je že prišla v slovensko zgodovino in naj se pomni. Nič ne škodi.

Miloš Šonc, Grosuplje. 18. 4. 2022

Bajram in džamija

V ponedeljek, 2. 5. 2022 je soproga, bolj slučajno kot ne, med brskanjem po spletu zasledila povabilo na odprt dan praznovanja bajrama ter ogled džamije v Ljubljani. Ker si že dlje časa želim napisati nekaj pozitivnega, je bil obisk Muslimanskega kulturnega centra Ljubljana priložnost, ki sem jo s soprogo izkoristil. Ni mi bilo žal. Prekrasna arhitekturna stavba, na katero smo lahko vsi ponosni, korekten in spoštljiv sprejem ter govor muftija mag. Nevzeta PoriŠa so bili namenjeni vsem navzočim. Vernikom in obiskovalcem, ki smo se ob dobrodošlici in toplih besedah veselili medsebojnih stikov.

Ogled notranjosti centra je bil doživetje posebne vrste. Spoštljivost do islamsko verujočih sodržavljanov in njihove vere so žene izkazale z naglavnimi rutami, vsi pa smo se sezuti odpravili na sveta tla džamije. Gostoljubnost je bila poleg prijaznega sprejema ter glasbe potrjena še z obveznimi baklavami in sadjem.

Pravzaprav se mi spomin vrača na sobivanje naših prednikov, ki so že med prvo svetovno vojno zgradili prvo džamijo na slovenskem v Logu pod Mangertom. Težki dnevi in leta, tudi med drugo vojno ter nato dolga leta oz. desetletja naše mirno življenje v bivši državi so izkušnja, ki je ne smemo pozabiti. Nasprotno. Na tem je potrebno graditi.

In vendar obstaja tudi grenak priokus izbrisa naših sodržavljanov v samostojni Sloveniji. Prav tako tudi, ne samo njihov, neenakopravni položaj in vsakodnevne krivice, ki jih mnogi posvetni in tudi krščanski oblastniki ne vidijo. Od opazno diskriminatornega podeljevanja državnih medalj sedanjega predsednika države Boruta Pahorja Francu Rodetu in visokima predstavnikoma drugih veroizpovedi, do politično motiviranih ukrepov podeljevanja finančnih nadomestil samo krščanskim duhovnikom. Čudno? Morda niti ne, glede na vse vse krivice, ki se našim sodržavljanom dogajajo v vsakdanjem življenju. Ne vidimo ljudi, ki gradijo ceste, mostove, stavbe in opravljajo številna druga, tudi izredno težka dela. Seveda pa tudi številni njihovi prispevki na vseh drugih področjih življenja niso nezanemarljivi. Nekako nismo občutljivi, ker so »drugačni.« Ali pa smo morda »drugačni« mi? Morda govorijo tudi slovensko z drugim naglasom, ali so druge vere. In vse to neenakopravno ravnanje je nesprejemljivo za sodobno življenje in sobivanje med vsemi ljudmi. Marsikaj pozitivnega smo glede tega dokazali že na protestih pred leti na Kotnikovi ulici v Ljubljani in tudi sedaj na petkovih protestih.

Kljub temu, da se morda na tem mestu ne spodobi, pa naj mi bo vseeno dovoljeno še nekaj besed oz. opozoril nameniti še dolgotrajnosti in težavam, s katerimi so se srečevali pri pridobivanju dovoljenj za gradnjo ter tudi zlim potezam vseh tistih, ki jim enakopravnost državljanov ne pomeni kaj dosti. Neopravičeno omalovaževanje nekaterih »večvrednih« oblastnikov, njihovih podrepnikov in sledilcev, bi pravzaprav ne zaslužilo pozornosti, če ne bi dokazovalo vso bedo tistih, ki jim je enakopravnost le na besedah, ne pa na dejanjih.

Kako malo je potrebno, da se razumemo, da si podamo roko in spregovorimo toplo besedo.

Samo kot primer naj povem, da sva s soprogo pozabila naglavno ruto zanjo, čeprav sva seveda vedela za običaje glede vstopa v džamijo. Želja po ogledu notranjosti je bila velika in uresničila nama jo je prijazna gospa, ki je zaznala najino zadrego in nama je posodila obvezen naveden kos garderobe.

Resnično je razumevanje in ne sovraštvo tista vrednota, ki je visoko na lestvici medsebojnega zaupanja. In tega je v naši dosedanji družbi res premalo.

In za konec: naj bo džamija kot verski kraj, mesto razumevanja, sodelovanja in sobivanja vseh, ki smo sicer različni, a vendar v svojem osnovnem človeškem bistvu enaki. In naj bo takšno mesto tudi nov parlament. Mislim seveda nov po sestavi in po ravnanju. V dobro vseh ljudi.

Miloš Šonc, Grosuplje, 3. 5. 2022

Nova mirovna zveza Evrope

Pravzaprav so vsakršne vojaške zveze med vojno in neposredno pred njo lahko razumljive.

Države se pač ob velikih nevarnostih obstoja povezujejo, skušajo zagotoviti obstoj in zmago.

Malo manj pa so vojaške alianse razumljive kot vabljivo vabilo in »garant« miru v razmerah, ko so vzroki in posledice že kar krepko pomešani in generirajo ne le nove napetosti, temveč realne vojne. NATO kot t.i. »obrambna zveza« je realno daleč od garanta miru v svetu oz. tudi v Evropi. Udeležba v vojnah v Afganistanu, Iraku, Siriji, Libiji, posredno v Ukrajini in drugod je dokaz temu. Čeprav so nas tedanji in tudi sedanji politiki prepričevali, da se Evropa oz. Slovenija branita v Afganistanu, danes v Ukrajini in še kje, je potrebno pošteno povedati, da miru v današnjem svetu in ob današnji tehnologiji oz. stanju sodobnega orožja za uničevanje, pač ni možno zagotoviti s silo. Mir je pač nedeljiv in univerzalen.

Kot da smo vsi že pozabili na vojno, si danes nekatere države, kot so Švedska in Finska, pa tudi nekdanje vzhodnoevropske in balkanske države prizadevajo za vstop v NATO. Verjamem, da jih bodo tu z veseljem sprejeli. Nisem pa prepričan, če so takšne poteze dobre. Vse govorjenje in prispevanje oz. delovanja v smeri vojn, so namreč prej kontraproduktivni. Beg NATA iz Afganistana in uničene države po svetu, kjer je sodeloval NATO, so prej dokaz nemoči urejevanja sporov in problemov, kot pa neke sodobne rešitve. Tudi enačenje NATA z demokracijo je, milo rečeno, neumestno.

Seveda mi bodo natofili ljubeznivo, ali pač kot nevednežu ne, odgovorili, da kot »majhna« država, ki je postala samostojna šele pred dobrimi 30 leti, nimamo druge možnosti, kot da se v okviru agresivnega NATA podredimo vsem vojnim in orožarsko finančnim ter političnim oz. ekonomskim apetitom velikih in močnejših.

Ampak, ali je res to edina in predvsem prava rešitev?

Ali nista že tako preteklost kot že sedanjost dokazali, da se z vojnami in uničevanjem ne da doseči trajnega miru? Prav tako je nelagoden občutek, da se neumestno podcenjuje akterje, ki zanetijo vojne. Pa naj gre za nekega malarja v preteklosti, kateregakoli predsednika najmočnejše države na svetu - ZDA, ali pa morda največje države na svetu Rusije.

Prepričan sem torej, da so rešitve v miru in ne v vojnah. Slovenija bi lahko in bi morala delovati kot iniciator miru in sodelovanja. In tu bi morala biti naša »politična niša aktivnega delovanja.«

Namesto agresivnih vojaških zvez – vključno na prvem mestu z NATO-m, ki je dokazano z ZDA na čelu zavozil politiko miru v svetu, Evropi in Sloveniji, je potrebno ustanoviti Mirovno zvezo Evrope, ki bi morala biti popolnoma uradno ustanovljena mirovna institucija, v kateri bi bile lahko tako države, kot ugledni posamezniki, formalne in neformalne organizacije, gibanja in institucije, ki se zavzemajo za mirno reševanje konfliktov.

Če navedenega ni možno doseči v okviru OZN, naj bo pač vsaj v okviru Evrope. Boljše pred vojno, kot po njej. Predlagam torej ustanovitev »Nove zveze za mir v Evropi« ter istočasno izstop iz NATA. Prizadevati si je potrebno tudi za razpustitev vseh drugih vojaških zvez.

Zato pa rabimo pokončne ljudi, ki se ne bodo uklonili na poti do New Yorka ali kam drugam.

Sicer nas bodo zanamci imeli v spominu kot ljudi, ki so imeli priložnost, a so jo zapravili.

Vsekakor so za trezne ljudi rešitve jasne, za tiste malo manj, pač ne.

Nevarnost svetovnega konflikta apokaliptičnih razmer ni izključena in je v neki morda celo ne tako oddaljeni prihodnosti možna ter morda ob negotovih razmerah v svetu celo realna. Alternativa tej nevarnosti je lahko le mir in organizirano ter aktivno zavzemanje zanj.

Nimam iluzije, da je navedeno neka velika novost. Se mi pa zdi morda dobrodošla pobuda za premik v razmišljanju in ravnanju marsikoga izmed nas.

Miloš Šonc, Grosuplje, 16. 5. 2022

Mirovna zveza Evrope (predlog)

Pred časom me je zaskrbela informacija, da je v anketi v Sloveniji ugotovljeno soglasje **za članstvo v NATU 50% in 43% proti**. (DNEVNIK, Ninamedia januar 2022). Torej še vedno prepričljivo visok odstotek, ki se je sicer nekoliko zmanjšal od časa vtopa v to vojaško zvezo. Torej od marca 2004, ko je bilo soglasje potrjeno s 66% pristankom za vstop v zvezo.

Navkljub trenutni situaciji v Evropi oz. Ukrajini in na svetu, **porazu miru** in **OZN** na eni strani ter **triumfu vojne** ter NATA in Rusije na drugi, je vseeno ta številčni oz. procentualni podatek poraz za miroljubno politiko. Pomeni namreč, da so vsa naša prizadevanja za mir in sožitje, za sobivanje ter miroljubno reševanje sporov, za opredelitev proti vojnam in oboroževanju, proti militarizaciji družbe in zapravljanju denarja za vojne, milo rečeno **neuspešna.** Tudi številčno poražena.

Namesto **ideje o razpustitvi vojaške zveze**, se pojavljajo **tendence o njeni krepitvi**. Priložnost o **razpustitvi NATA** je bila ob razpadu SZ oz. **razpustitvi Varšavskega pakta** in kasneje **v času predsedovanja Trumpa**, ki je, kot vedno, postavljal Ameriko na prvo mesto. Samo njene koristi, njeno dobrobit, izkoriščanje drugih, ameriško vojaško, finančno, ekonomsko, informacijsko tehnološko in drugo večvrednost ter nadvlado in to predvsem na račun ostalega sveta, tudi Evrope. Te priložnosti Evropa ni izkoristila. Namesto, da bi šla svojo pot, pot miru in sodelovanja še nadalje vztraja v podrejenih odnosih do ZDA in sodelovanju v vojnah, ki so praviloma povzročene v interesu in zaradi ZDA. Tudi ustanavljanja novih vojaških paktov v svetu (Quad – ZDA, Indija, Avstralija, Japonska ter AUKUS – ZDA, Velika Britanija in Avstralija) ne prispevajo k miru v svetu.

**Ne** da bi omalovaževal, **precenjeval** ali **podcenjeval** ocene in **stanje dejanske situacije** **na svetu**, **v Evropi** in **v Sloveniji,**

**p r e d l a g a m:**

**namesto agresivnih vojaških zvez – vključno na prvem mestu z NATO-m, ki je dokazano z ZDA na čelu zavozil politiko miru v svetu, Evropi in Sloveniji, je potrebno ustanoviti Mirovno zvezo Evrope, ki bi morala biti popolnoma uradno ustanovljena mirovna institucija.**

**O b r a z l o ž i t e v :**

**Namesto vojaške zveze je potrebno ustanoviti mirovno zvezo.**

Državljani imamo očitno **premajhen vpliv** na **mirovno politiko** in dogajanja doma in v svetu. Kljub tudi npr. v **Sloveniji ustavni kategoriji oz.** deklarirani opredelitvi za **mir**, vsa dosedanja državna vodstva dejansko delujejo v nasprotnih smereh. Torej v interesu **konfliktov**, **vojn**, **orožarskih lobijev**, ohranjanju vojaške zveze NATO, v politikah lastne večvrednosti in torej ohranjanju in povečevanju vseh človeških razlik.

Zaradi **nezmožnosti vpliva** državljanov na svoje **politične elite**, imajo torej le-te in v skrajni instanci celo posamezniki kot državni organi oz. institucije, državni oz. oblastni **monopol** nad **odločanjem** o **vojni** in o **miru** na le na ožjem področju, temveč tudi na svetu.

Svet pa je z razvojem oz. stanjem ter številom konic **jedrskega orožja** in številnih sofisticiranih drugih vrst orožja in načinov bojevanja, **postal** izredno **ranljiv, nesposoben dogovora** o **mirnem reševanju sporov.**

Svetovna zdravstvena pandemija v zvezi s kovidom – 19 je dokazala, kako šibki so ukrepi za reševanje vzrokov in posledic ravnanj ne le na svetovnem, temveč tudi na ožjih področjih.

Trenutna **vojna v Ukrajini** je pokazala vso **šibkost vojne**, a tudi vse **nevarnost razplamtevanja** in **uničevalen učinek** vojne. Ne samo te, tudi drugih v Jemnu, Siriji, itd.

**Reševanje družbenih** in **meddržavnih nasprotij** z vojnami oz. silo je vsekakor v sodobnem svetu **nesprejemljiva** in **nevarna**!

**Realnost vojn** pa seveda ne dovoljuje popolno razorožitev držav. Zahteva pa popolno uničenje vsega **jedrskega potencijala** na svetu ter vseh **bioloških** in **kemičnih** sredstev ter prepoved njihovega razvoja in kakršnegakoli shranjevanja oz. širjenja.

Vse vojaške zveze do sedaj in v zgodovini so prej prispevale k vojnam, kot pa k njihovemu preprečevanju.

**C i l j:**

**je torej doseči prepoved uporabe oborožene sile v medsebojnih sporih.**

**N a č i n doseganja cilja:**

* **krepiti vlogo OZN** in njeno **mirovniško konotacijo**; (tudi z **reorganizacijo** OZN);
* **krepiti** spoštovanje **mednarodnega prava**;
* **aktivno zavzemanje za mir** in **mirno reševanje vseh konfliktov,** tako **formalnih** kot **neformalnih organizacij, gibanj, institucij, posameznikov** in **držav;**
* **zavzemanje za razpustitev vojaških zvez – torej tudi NATA** kot agresivne vojaške zveze evropskih držav pod vodstvom ZDA; tudi z možnostjo istočasno **izstopa iz NATA**;
* lahko tudi za **aktivno politiko distanciranja** od **imperializma ZDA, Rusije** inkaterekoli **svetovne** ali **lokalne sile;**
* tako v posameznih državah– konkretno **v Sloveniji,** kot na nivoju **EU doseči večji vpliv državljanov na oblastne elite** (z volitvami, z demonstracijami, **izobraževanjem** in **usposabljanjem** ter drugimi ukrepi – finančnimi, ekonomskimi, informiranjem, osveščanjem za mir, itd.);
* tudi s **težnjo** po **nevtralnosti – tako Slovenije, kot drugih držav v EU**; predvsem morda manjših **držav,** ki imajo za to pač večji interes;
* še na kakšen način, ki ga nisem omenil.

**N a č i n uresničitve predloga:**

* **v okviru** obstoječih **držav** oz njihovih struktur; (morda malo kontradiktorno, a vendar v okviru možnosti. Marsikaj se da doseči primerljivo z drugimi podobnimi državami);
* v okviru človekoljubnih nevladnih organizacij npr. **Amnesty International,** krožki OZN itd;
* v okviru **intelektualcev**, njihovih **združenj** oz. **posameznikov**;
* v okviru **nacionalnih** in **mednarodnih gibanj**;
* **ponotranjiti** cilje in način razmišljanja ter ravnanja.

**Z a k l j u č e k :**

**Nevarnost svetovnega konflikta apokaliptičnih razmer ni izključena in je v neki morda celo ne oddaljeni prihodnosti možna ter morda ob negotovih razmerah v svetu celo realna. Alternativa tej nevarnosti je lahko le mir in organizirano ter aktivno zavzemanje zanj. Istočasno s tem procesom, bi moral potekati proces ločitve od NATA in formiranje lastne obrambe v nujnem obsegu, s poudarkom samo za NUJNO OBRAMBO in ne za nobene agresorske namene.**

OPOMBA:

Nimam iluzije, da je navedeno neka velika novost. Se mi pa zdi morda dobrodošla pobuda za premik v razmišljanju in ravnanju marsikoga izmed nas.

Miloš Šonc, 17. 3. 2022 8 (dopolnjeno 26. 5. 2022)

»Nujna« celjska brv in Romi

Kot poroča Dnevnik (ponedeljek, 6. 6. 2022) si je Ministrstvo za gospodarski razvoj in tehologijo za časa Janševe vlade »izposodilo denar pri Romih« in ga prerazporedilo za »izredno,« celo »evropsko pomemben« projekt »viseče turistične brvi« v Celju. Gre za znesek 150.000 evrov, ki naj bi bil preusmerjen zgolj »začasno« in ga menda namerava pristojno ministrstvo vlade v novi sestavi Romom vrniti.

Pravzaprav se mi zdi čudno, ker je do sedaj veljalo neupravičeno mišljenje, da so za vse kraje, ki so se zgodile kjerkoli, takoj krivi Romi, če so le bili v bližini. Ali bo sedaj potrebno za kraje v državni upravi vprašati SDS? Tudi morda neupravičeno? Zgornja informacija še bolj meče zelo čudno luč na vlado Janeza Janše. Da bi se izognili takšnim pavšalnim obtožbam ali razmišljanjem, bi si človek resnično želel, da bi za vse nepravilnosti, še posebej tiste, ki mejijo na kazniva dejanja, zlorabo oblasti, ali pa to dejansko so, posamezni odgovorni tudi kazensko odgovarjali. Že zaradi higijene ministrstva, katerekoli stranke ali pa posameznika. Pa nisem naenkrat postal pristaš ali zagovornik stranke SDS.

Vsekakor pa imam občutek, da so pri dodeljevanju denarja, tako iz evropskih kot domačih sredstev kriteriji, milo rečeno, čudni in da stranpoti nikakor niso slučaj. Vsaj malo je resnično »čudno,« da so bili javni tožilci, ki so bili pristojni tako na nivoju EU, kot v Sloveniji, toliko časa »tarča« prejšnje vlade in konkretno stranke SDS.

Absolutno je prav, da je nova vlada začela takoj reševati kadrovska imenovanja tožilcev. Navedeno pač nima kaj dosti opraviti s politiko, temveč z navadnim kriminalom. Vseeno kakšnim, državnim, organiziranim ali klasičnim. V katerekoli stranki, ali izven nje. V njenem menu, ali v imenu vplivnežev. In prav je, da se navedena problematika takoj prične reševati. Zakonito in učinkovito. Le tako se bo povrnilo zaupanje državljanov v državo in njene institucije.

Kar veliko pomislekov v preteklosti je bilo tudi glede državno zemljiških razmerij, kjer je očitno tudi potrebno pogledati pod prste tistim, ki jim je bila marmelada všeč.

In vse navedene poteze, ne nove vlade, temveč pristojnih državnih organov, torej policije, tožilstva in sodišč, so porok, da bomo državljani spremenili svoja stališča glede pristojnih.

Zavedam se, da so potrebni določeni ukrepi in določen čas, da so nova oblast konsolidira. A vendar življenje teče dalje in poštenost ravnanj novih oblastnikov bo tisti test, ki bo kmalu dal odgovor, kaj je bilo v preteklosti in danes prav in zakonito ter kaj ne. Brez revanšizma, s katerim predvsem dve stranki, t.j. SDS in NSl tako radi opletata in iščeta izgovore za svoja ravnanja.

Eno je politična, drugo pa je kazenska odgovornost. Prvi je zadoščeno z jasnim rezultatom volitev. Z drugo, pa je potrebno konkretno zadostiti pravnemu redu in tudi državljanom.

Tako kot smo dočakali uresničenje obljub glede petkovih glob, tako pričakujem tudi pregled in ukrepe glede vseh preštevilnih denarnih tokov, ki so »slučajno« zašli v žepe posameznikov v sistemu in izven njega. Kraja je pač kraja, kjerkoli in kdorkoli jo izvede. Če ima »malo« potuhe v oblastnih funkcijah, ni zato nič manj kraja. Pristojni pa naj konkretno ugotovijo krivce, da ne bi pavšano obtoževali vseh nedolžnih. Število udeleženih namreč ni tako veliko, da ne bi mogli jasno ugotoviti, kdo je naročnik in kdo izvajalec. Zneski pa tudi niso tako zanemarljivi, da bi jih državljani lahko spregledali.

Verjetno pa bi bilo potrebno resnično še enkrat vsebinsko pregledati vse »nujne« investicije v razne pivske fontane, viseče brvi, asfaltiranja, lovske revirje ter podobne vsebine, skratka, pretakanja in prelivanja denarja, kar bomo vsi še dolgo plačevali. Pa tudi kakšna pretekla strankarska kadrovska poteza bo veliko bolj jasna.

Mloš Šonc, Grosuplje, 7. 6. 2022

Javni pismi vladi in »uravnoteženost« nasprotnih ravnanj

Zlo je rodilo mlade in se dobro ter uravnoteženo »prijelo« v družbi! Mislim na vojno (prosto po komentatorju Mirku Ciglerju) in na sejanje sovraštva, kar postaja »normalno.« Mislim tudi na slepo in nekritično posnemanje tujih (ali res tudi naših?) interesov in sprejemanje vojn kot povsem »normalnega« stanja na svetu. Prav tako mislim na skoraj sleherno odsotnost kritičnega in samokritičnega razmisleka o lastnem ravnanju ter interesih države, v kateri živim. Torej na naš slovenski prispevek k vojnam. Mislim tudi na »podmladek zla,« ki je že, ali pa še je kar aktiven. Posamezniki nadaljujejo s sovraštvom, se statusno vzpenjajo po družbeni in državni ali javni lestvici. In seveda nadaljujejo s »spravo« in odpuščanjem medsebojnih preteklih in sedanjih grehov. In nekateri na koncu tudi odločajo.

Le pri kulturi so »malo« zadaj. No, pa saj imajo zaslombo in odvezo pri cerkvenih ter posvetnih velikaših. 30 let so rušili, sedaj pa so nepogrešljivi »politični« in »strokovni« svetovalci ter akterji. Tudi v stranki, ki obljublja spremembe. Prav tako v medijih, ki naj bi bili verodostojni. Na RTV so že »uspešno« politično uravnoteženi, sedaj bi rad npr. mag. Matevž Krivic »uravnotežil« še Ustavno sodišče (??!!), ki pa bi moralo biti zgled strokovnega pozitivnega ravnanja in odločanja. Vse to torej v »dobro« pravu in medsebojnim odnosom v družbi. (?!) Tudi glede mirnega sožitja in sobivanja doma in v svetu.

Stališča vidnih oseb javnega življenja o vojni v Ukrajini so »usklajeno« nasprotna, kar dokazujeta dve javni pismi različnih vsebin novi Vladi RS, ki se glede zunanje in obrambne politike očitno še »lovi« med interesi zunanjih akterjev glede vojn ter notranjih potreb glede miru. Namesto odločnih in jasnih stališč v zunanji politiki, se že čutita negotovost in prilagodljivost.

Celo podpisniki druge izjave vladi RS o Ukrajini so medsebojno »uravnoteženi« in so se mirne duše »pobogali.« Pravzaprav je edina pozitivna lastnost te druge izjave, da so se podpisali. Sedaj vsaj potrjeno vemo, kako so delali in kako bi še delali, če bi imeli možnost. Oziroma, kako bodo, ko oz. če jo bodo zopet imeli. Na srečo so bile vmes volitve, kjer smo povedali, kaj hočemo in česa ne. To je potrebno neprestano ponavljati. In to je tudi obveza nove vlade, ki jo mora realizirati brez sprenevedanja in izgovarjanja na preteklost, na čas, ki seveda nikoli ni »pravi,« na EU in na vse tiste, ki so že imeli nekoč možnost ravnati drugače in prav, pa tega niso storili. Marsikdo je torej krepko izgubil večinsko zaupanje.

Ja, iz majhnega raste veliko. Zlo mislim. Počasi in zanesljivo. Dan za dnem. Vsak trenutek. In to pri skoraj pri vseh ljudeh. Tu mislim predvsem tiste na oblasti in blizu nje. Mislim tudi na to, da so se novice o vojni umaknile s prvih strani oz. udarnih terminov medijev, kar pomeni, da smo se na vojno že »navadili.« No, pomeni pa tudi to, da so druge novice pač »pomemnejše« in bomo kmalu verjetno spet dobili kakšne »nove« nasvete o tem, da je potrebno »vojno pozabiti« in se »spraviti.«

Če se vrnem k zadnjima pisnima pobudama vladi, naj rečem le, da vendar tudi iz »majhne« pobude glede miru lahko nastane kaj velikega. Čeprav podpisani »pravičniki« iz druge izjave in nekateri komentatorji, ki oblikujejo javna mnenja menijo, da aktivnosti za mir niso realne oz. so utopične, morajo vendarle postati način razmišljanja in predvsem ravnanja novih oblastnikov. Takšne pobude, ki jih odlično interpretira spoštovani Avrelijo Jurij, so vredne več, kot vsa z orožjem in smrtjo podkrepljena prizadevanja tistih ljudi, ki so v preteklosti s svojim ravnanjem dokazali neverodostojnost in nesposobnost presojati ter ravnati v korist vseh ljudi. Tudi kakšen sedanji oblastnik se torej najde med njimi. No, pa seveda tudi podpisniki drugega pisma.

Zato še enkrat, čeprav že morda stotič, tudi sam pozivam k treznemu razmisleku in ravnanju pristojnih odločevalcev v državi. Vse to, ali pa velika večina tega, kar se je izvajalo v zunanji politiki do sedaj, namreč absolutno ni v redu in ne vodi k miru. Ne pri nas, ne v Evropi, ne v svetu.

Miloš Šonc, Grosuplje, 23. 6. 2022

Novo in ostanki starega

Zanimivo bi bilo vedeti, ali je odvetnik Franci Matoz, ki je večkrat zastopal stranko SDS in veljake SDS predvsem pa Janeza Janšo, plačal vse dajatve državi. Četudi je morda delal zastonj, je dolžan prijaviti stroškovnik in plačati davek. Gre za obveznost podobno obrti, kar ima za posledico prijavo števila zastopanj oz. obravnav in seveda posledično plačila.

Ne gre za kakšno voajersko željo vedeti, kaj in koliko je kdo zaslužil oz. plačal, temveč za preprosto dejstvo, da so javne osebe, kot so predsednik vlade, predsednik države in drugi, (torej tudi razni svetovalci in odvetniki) bolj izpostavljeni javnosti ter z večjo politično in strokovno, no, pa tudi moralno, odgovornostjo. Kot rečeno velja navedeno tudi za vse njihove najbližje sodelavce, svetovalce, sorodnike, prijatelje in še koga.

Ko že govorim o moralni odgovornosti oz. človeški integriteti, se po vsakokratnih volitvah dokaj hitro in kar »malo« izgublja. Ker pa sistem sestavljamo ljudje, se velja vprašati: »Kaj ostane od obljub kandidatov in kasneje odgovornih funkcionarjev v državi? In kaj od vseh ostalih ljudi v državni upravi oz. na vseh delovnih mestih? Kaj dejansko ostane od takojšnje zahteve po spremembah? Kaj bo ostalo kot usedlina janšizma in se vleklo še v večnost?«

Na kaj mislim? Če so nekatere poteze vlade oz. pristojnih lahko rešene takoj, čez noč in na raznih dopisnih sejah, mi ni popolnoma jasno, zakaj npr. nekateri protestniki, po mojih informacijah tako Jaša Jenul kot Teja Jarc, še vedno dobivajo v plačilo globe za neustavne prekrške glede petkovih protestov. Prav, sprejmem javno opravičilo protestnikom ministrice za notranje zadeve ob dnevu Slovenske policije. A kljub temu mi je nerazumljiva birokratska vztrajnost, ki jo bodo funkcionarji in državni uradniki v kateremkoli resorju težko opravičili s pravnim izgovorom. Navedeno pač ni umestno. Tu vidim tudi vlogo in odgovornost državnega odvetništva, Ministrstva za pravosodje in predsednika vlade dr. Roberta Goloba. Zakaj ne odreagira energično in takoj?

Če so lahko pristojni in odgovorni čez noč rešili kup kadrovskih potez tako trenutnih oblastnikov, kot tudi preteklih janševskih, na katere se ne bodo mogli več dolgo sklicevati, potem enostavno ni sprejemljivo, da so »navadni« državljani glede škodljivih posledic za vsakdanje življenje, drugače tretirani kot pa razni nepogrešljivi svetovalci in aparatčiki, ki so uspešno zbežali na razna veleposlaniška mesta, v državno upravo ali pa k sedanjemu predsedniku vlade. Marsikdo ga očitno uspešno spotika pri hotenih potezah. Nekateri ljudje so očitno primerni in nepogrešljivi za vse sisteme, vse vlade in vse oblastnike ter seveda za vse večne čase. Hkrati pa so »veliki« strokovnjaki in kot taki v pomoč vsakokratnim oblastnikom. Še posebej velja ta ugotovitev za pravno področje.

Menim, da so navedeni zgledi dovolj povedni, da se da brez izgovorov in predvsem takoj rešiti tudi tiste probleme, ki bodo morda za nekatere oblastnike sicer hitro pozabljeni.

Drugo, na kar sem mislil opozoriti pa je, milo rečeno, nehigijenično in nesamokritično javljanje vseh številnih kandidatov in kandidatk, ki si želijo na funkcijo predsednika oz. predsednice države. Z nekakšno »inovativno singularnostjo« nas, lepo prosim res ne več imeti za norce. Je bilo tega dovolj pri plemenitem Zmagu Jelinčiču, sedanjem predsedniku države Borutu Pahorju, prejšnjem predsedniku vlade Janezu Janši ter še kom. Kljub vsem silnim »potrebam« po demokratičnem izboru vseh kandidatov, je »malo« samokritičnosti vseh le na mestu. Pa tudi medijev, ki vse skupaj prikazujejo.

In za konec, kot rečeno, brez izgovorov uresničite obljube, ki so realne in takoj uresničljive. Tiste aparatčike na vseh področjih, ki namerno ali nenamerno ne izvajajo svojega dela, pa lepo prosim, takoj prerazporedite na kakšno formacijo T-900. V upravi že vedo, kaj mislim. Za tiste, ki so se kazensko pregrešili pa kot oblastniki le najdite kakšen prostor na Dobu.

In če sem začel z odvetnikom Matozem, naj še zaključim. Resnično želim takšnim kot je on in vsi podobni pristaši vse dobro, veliko denarja, ki so si ga »zaslužili« in še česa. A vendarle, ali niso že naredili dovolj škode v tej državi? Pa ne mislim samo na nespoštovanega Matoza, temveč na vse, ki še vedno mislijo, da so zmagali na volitvah in da lahko uničujejo državo še naslednjih 30 let. Ali mislijo, da bodo lažje podelili kakšne medalje za 60. obletnico?

Miloš Šonc, Grosuplje, 7. 7. 2022

Težave nove vlade

Nova vlada dr. Roberta Goloba seveda ni popolna in je tudi zelo daleč od tega. Je pa ob pretkanih politikih, ki so daleč od dobronamernosti in delovanja v korist državljanov, seveda v nezavidljivem položaju. Letos nas še čakajo volitve za predsednika države, državni svet ter župane. Vsekakor dovolj priložnosti za politično napenjanje mišic vseh, ki si prizadevajo priti na različne oblastne stolčke. Hkrati pa za naš skupen ustrezen razmislek o problemih v družbi.

Tudi zato je treba seveda takoj in brez odlašanja pokazati svoje znanje, odločnost, pogum in verodostojnost. Tudi seveda rezultate. Metanje polen pod noge, pritlehna ravnanja in podtikanja, celo zavestno nedržavotvorna ravnanja, ki so na meji sprejemljivega, ali pa že krepko čez mejo, so »normalno« delovanje trenutne opozicije SDS in NSl. Vnaprejšnja napoved takšnega ravnanja, je ob formalno zagotovljeni strankarski »državotvornosti« tako ogledalo trenutne opozicije, ki z umazanimi kadrovskimi potezami na RTV SLO, grožnjami z referendumi, ki naj bi sicer bili legalno politično sredstvo, ter še vrsto drugih zadev, poskuša ne le zavirati, temveč celo vračati državo v prejšnje nezakonito in neustavno stanje svoje avtoritarne oblasti. Seveda je potrebno, da trenutna oblast jasno in energično nastopi proti takšnim poskusom obnašanja bivših oblastnikov, ki ne priznajo, da so izgubili volitve. Kam lahko takšna stanja pripeljejo, imamo »lep primer« v Trumpovi Ameriki, ki je menda »vzor« demokracije vsem na svetu. Od vdora v parlament, do razpihovanja vojn po svetu, iskanja novih sovražnikov v Kitajcih in Rusih, no, tudi v kakšni neenotni Evropi in še česa.

Pa da ne bo vsega kriva opozicija, je le potrebno povedati, da je na začetku izrečena misel o rezultatih nove vlade seveda ključna. Vseeno bo potrebno tudi hitro rešiti probleme, ki se vlečejo že 31 let. Brez zanašanja na tiste, ki so takšno stanje povzročili! Ne mislim samo na opozicijo, temveč tudi številne aktualne »veličine« v državi, ki so svoje pač že »odslužili.« Tako miselno, delovno, napredno, kot tudi ne v korist državljanov.

Pred volitvami smo jasno povedali, kaj zahtevamo. Na volitvah pa smo to z veliko večino potrdili! In predstavniki parlamenta, vlada in vsi pristojni naj to takoj izpeljejo. Vsem janšam navkljub. Prav tako pa je potrebno jasno poudariti tudi to, da naj vsi konkretno odgovorni, ki imajo na vesti kazniva dejanja, za ta tudi odgovarjajo! Pristojni naj vložijo kazenske ovadbe in če je potrebno tudi postopek za odvzem poslanske imunitete za tiste v parlamentu, oz. za druge, ki so že več desetletij nepogrešljivi in rušijo to državo ter ne pustijo dihati državljanom. Naj se za vse izpeljejo ustrezni kazenskopravni, ne samo politični postopki.

Torej kar se tiče rešitve: Janša bo to državo oz. družbo in institucije uničeval v neskončnost. Kadar je in kadar ni na oblasti. Zato je glavni problem še vedno Janša in šele nato vsi ostali. Lep primer njegovega rušenja je RTV. Ampak to je že druga vsebina. Ne moreš graditi temeljev nove hiše na strehi stare. In družbeni problemi se rešujejo v parlamentu! Pika konec! Volitve so bile in stvar je le realizacije. Stvar pravosodja pa je, da loči med političnim in kaznivim delovanjem kogarkoli. In tu imajo tudi sodišča kar veliko dela, če hočemo kdaj postati normalna država. Brez Krivičeve »uravnoteženosti« ustavnega sodišča je ta praksa že na RTV in drugje v državi, v ne samo dveh letih, dokazala, kam to pripelje.

Ko sem pred kratkim pisal o enakopravnosti in ošvrkni vse oblastnike v primerjavi z državljani, sem mislil na to, da je potrebno tudi državo voditi odgovorno, strokovno in državotvorno. Tudi brez pravnih mešetarjev na vseh nivojih in povsod, a vendar pravno odgovorno in neodvisno. Važni so sodelavci, timsko delo in seveda tudi ustrezni jasni predpisi ter seveda odločevalec – minister, ali kdorkoli, ki seveda ni nemočna oseba in izgubljen »revež« v kupu predpisov ali strank. Pa na to, da je npr. Tatjana Bobnar takoj in energično potegnila nekatere poteze, vsi ostali pač še ne. Ne mislim torej samo na vlado.

Ni država spovednica, da tisti, ki so ga vsebinsko zelo polomili, dobijo odvezo in še naprej delajo narobe, ne popravijo napak itd.

Ne, država je tudi razvoj, upanje, sociala, varnost, odgovornost in še kaj. Predvsem pa smo država mi, ljudje.

Miloš Šonc, Grosuplje, 10. 7. 2022

ŽICA KDO BO TEBE LJUBIL?

Odstranjevanje žice na naši južni meji je obveza novih oblastnikov, ki je obljubljena že pred parlamentarnimi volitvami in po njih potrjena z izjavo, da bo realizirana do 2023.

In čeprav bo žica morda počasi šla v pozabo, je vendarle za zanamce potrebno razjasniti, kdo, kdaj in zakaj jo je postavil. Brez posplošenega zamegljevanja in prelaganja odgovornosti na samo enega ali dva človeka, npr. predsednika takratne vlade dr. Mira Cerarja in ministrico za notranje zadeve mag. Vesno Gjerkeš Žnidar lahko rečem, da obstaja še vrsta enako soodgovornih. Tu so še takratna ministrica za obrambo Andreja Katič ter vsi člani vlade in ne maloštevilni svetovalci, podporniki, najvišji državni uradniki ter izvrševalci, ki so tiho in vestno izvajali naloge. Po navodilih in ukazih nadrejenih. Na vse te številne ljudi je enostavno »nekorektno« pozabiti. Čeprav se številni »vrtijo« v sistemu. Trenutno v Lepeni kot opozicija, pa drugič zopet kot nepogrešljivi svetovalci za nabavo orožja, mask in žice. Tudi kot zbiralci funkcij in strankarskih oz. raznih javnih položajev. Skratka večno nepogrešljivi.

Opozoriti želim le na to, da ne pozabimo situacije, ko je parlament z 2/3 večino sprejel predlog Zakona o obrambi, kjer je v 37. a členu določil, izjemna pooblastila vojske.

Marsikaj se je dogajalo v preteklih letih in marsikaj je kulminiralo v zadnjih dveh letih Janševe vlade. Ne samo na meji in okoli žice, tudi drugače. V naših glavah. A vendar se je potrebno z veliko mero samorefleksije vprašati, kje je bilo moje ali tvoje mesto takrat in kje je danes? Ali smo se kaj naučili? Bomo poslej ravnali drugače?

Prav bi bilo, da ne pozabimo, kako je bila pot v žico in pekel tlakovana po vroči polurni razpravi z besedami:"Dobro, naredimo eno petminutno pavzo, ko se vrnemo, se odločimo! Če ima kdo moralne pomisleke ali pri tem noče sodelovati, naj zapusti sestanek!" In samo ena oseba je demonstrativno vstala ter odšla. Vsa čast mu!

Seveda je potrebno pošteno povedati, da se vsi že takrat v družbi nismo strinjali z nekaterimi ukrepi, potezami in dejanji, ki so vodila v očitno avtokracijo in degradacijo celotne družbe. In to na »demokratičen« način. Že videno. Prav tako moram odkrito napisati, da so bili pomisleki in s tem podpora nekaterih medijev, naj se na tem mestu iskreno zahvalim Dnevniku, resnično prvi in objektivni. Seveda tudi potrebni. Čeprav takrat neuspešno, smo vsi skupaj ozaveščali ljudi. Ne toliko politike in odločevalce, ki imajo seveda svoja in »edino pravilna stališča.« To ozaveščanje je seveda mukotrpno delo. A hkrati najbolj učinkovito, ker druge rešitve, razen znanja in malo poguma pač ni. No, če sem pošten, tudi to vedno ne uspe, a vendar je še vedno boljše od česarkoli drugega.

Zato z zanimanjem spremljam odstranjevanje žice na naši južni meji in hkrati pričakujem, da sprememba miselnosti v naših glavah ne bo pretežka. Ne z zanikanjem tega, kar je bilo absolutno narobe in opravičevanjem našega napačnega ravnanja, temveč s tem, da tega nikoli več ne ponovimo. No, pa naj dodam tudi s tem, da nikoli več ne postavimo oz. izvolimo ljudi, ki se dokazano niso izkazali za sposobne voditi to državo. Dajmo priložnost novim ljudem, novim razmišljanjem in predvsem ne ponavljajmo napak iz preteklosti. Vsi skupaj, ne le oblastniki. Še so pred nami nove predsedniške in lokalne volitve, zato za vse to imamo priliko in tudi dolžnost. O žici pa upam, da ne bo treba več pisati.

Miloš Šonc, Grosuplje, 25. 7. 2022

Koga za predsednika oz. predsednico države?

V jeseni, 23. oktobra 2022 je že določen termin za volitve predsednika oz. predsednice države in čas je že za razmislek o kandidatih. Nekateri se že aktivno samopromovirajo. Marsikdo se javlja samo zato, da pristane v soju TV kamer in kar predstavlja njegovih večnih »pet minut življenja.« Seveda skoraj vsi želijo nastopiti kot »neodvisni« kandidati, čeprav se seveda ne branijo podpore strank. Ampak večina nastopa, kot da bi se te strankarske podpore sramovali. No, saj se jo nekateri pravzaprav resnično lahko sramujejo.

Dnevnikov kolumnist Leon Magdalenc se upravičeno sprašuje in seveda tudi odgovarja, zakaj pa se npr. Janez Janša ne odloči za kandidaturo? Sam bi dodal le še, da se tudi marsikateri drug strankarski veljak, svetovalec ali funkcionar zelo dobro zaveda svoje politične nevrednosti in zato ne kandidira. Tudi kakšni visoki verski dostojanstveniki, ki se tako radi vpletajo v dnevno politiko in to pod okriljem oz. plaščem svoje verske pripadnosti, se ne upajo poseči odkrito, pogumno in javno v to željeno funkcijo. Zakaj le ne, saj se tudi oni skoraj vedno sklicujejo na to, da so le navadni državljani?

Po drugi strani imamo skorajda neresno kandidatko z raznimi »singularnimi teorijami« in dve zanimivi kandidatki, ki pa sta sicer ugledni javni osebi, a vendarle s številnimi pomisleki o običajni človeški integriteti, socialni konotaciji in prizadevanjih za mir. Ne da bi človek želel omalovaževati delo in rezultate številnih kandidatov in konec koncev njihovo pravico ter pravico njihovih podpornikov in strank, je vendarle umestno vprašanje: »Ali resnično ne potrebujemo resnega razmisleka o človeku, ki bo verodostojno in v korist vseh državljanov predstavljal Republiko Slovenijo?« Škoda je izgubljati besede o zadnjem oz. dosedanjem predsedniku. Vsekakor pa bi si želel za kandidata njegov antipod.

Torej strokovnega, uglednega človeka z integriteto, kar si takšno mesto zasluži. In predvsem človeka, ki si ga zaslužimo mi državljani. Brez številnih »nahrbtnikov« in »okostnjakov iz omar.« Brez podpore kapitala in številnih političnih špekulantov. Torej resnično po volji ljudi.

Seveda se takoj postavlja naslednje vprašanje: »Kakšna naj bi bila merila za to častno, a vendar odgovorno mesto?« In naprej: »Ali imamo takšne kandidate in kandidatke?«

Odgovorno si upam trditi, da imamo. Ni torej nujno, da vedno iščemo ljudi na sedanjih strankarskih položajih. Nasprotno. Veliko jih je celo bolj primernih izven strankarskih kvot.

Ogledati si je umestno kandidate, ki so v svojem življenju ter s svojimi rezultati dosegli ugled in avtoriteto med ljudmi. Tiste, ki so s svojim mišljenjem in ravnanjem blizu ljudi in ki ne rabijo lastnega hvalisanja, ker skromni kot so, tega niti ne počnejo. Gre za obraze, ki so sicer pravo nasprotje takšni in drugačni strankarski ponudbi. Nikakor ne želim nikogar spraviti v zadrego, a vendar bi na hitro navedel nekaj imen, brez pretenzije po vrstnem redu. Torej zgolj malo nametano in na hitro ter kot primer, da zanikam trditve, da takšnih ljudi nimamo. Tudi ne glede na spol. Če začnem naštevati in niti ne po abecednem redu, npr. dr. Dušan Keber, dr. Anica Mikuš Kos, dr. Boris Vezjak, Anita Ogulin, ddr. Rudi Rizman, Aurelio Juri, dr. Sandra BašiŠ Hrvatin, Tone Partljič, Ervin Hladnik Milharčič, Polona Jamnik, dr. Ivan Svetlik, mag. Dušan Kaplan, dr. Dragan Petrovec, dr. Milan Jazbec, Mojca Prelesnik, dr. Tomaž Vesel itd.

In kaj je skupno vsem tem in številnim drugim nenavedenim? Kot že rečeno, izobraženost, izkušnje, modrost, pravičnost, pogum, pozitivnost, uglajenost, spoštljivost, skromnost, avtoriteta, humanitarnost, čut za socialo, državotvornost in še marsikaj, kar naj bi oz. mora krasiti predsednika ali predsednico države, ko predstavlja državo navzven in vse državljane v državi. Verjamem, da je še vedno dovolj časa in da je pravi trenutek za vsebinske spremembe na vrhu države. Na aprilskih volitvah smo že dokazali, da zmoremo.

Miloš Šonc, Grosuplje, 1. 8. 2022

Kavboji in Indijanci

Pravzaprav me to, kar se danes dogaja v svetu, spominja na kavboje in Indijance. Na eni strani ZDA in na drugi strani vsi preostali na svetu. Morda tudi še po en kavboj Kitajska ali pa Rusija.

Kavboji s črnimi in belimi klobuki v Ameriki so resnično večni simbol ZDA. Kravji pastir na konju, s pištolo za pasom ureja Divji zahod po svoji podobi in predvsem s silo. S pravico močnejšega, da ubije, si prilasti zemljo Indijancev ter jih prežene z njihovega teritorja. Z močnejšo oborožitvijo, kar seveda puške in pištole so, v primerjavi z loki, puščicami in sulicami, so seveda izredno nadmočni. Tudi ob pomoči goljufij, alkohola, pokristjanjevanja, uničevanja življenjskega prostora »domorodcev,« so dosegli izredne uspehe. Seveda so »rdečekožci« za njih nevredna človeška rasa, da bi bivala na zemlji, kaj šele poleg njih.

Zgodovina je šla ob vseh imperializmih velikih, seveda ne samo Amerike, svojo pot, a vendar se zdi, da se miselnost kavbojev ni kaj dosti spremenila. Barbarstvo je postala vrednota.

Degeneracija družb in ljudi je seveda vidna povsod na svetu. Tudi v Ameriki. In ko se je zdelo, po velikih človeških zlorabah v obliki suženjstva, kolonijalizma, imperializma, I. in II. svetovne vojne, vietnamske in drugih vojn, da je vendar trpljenja, ne le posameznikov, temveč celih narodov zadosti in da je čas za humanizem, je znova oživelo kavbojsko razmišljanje.

Ni »poštenega šerifa« - mednarodnega organa, ki bi skrbel za red. Ameriški šerif skrbi le za kraje in netenje sporov. Vseh nas Indijancev po svetu se seveda ne upošteva. Zakaj le? Kavboji delajo kar hočejo, kjer hočejo in kadarkoli hočejo.

S pištolami in avtomatskim orožjem pobijajo doma v Ameriki svoje šolarje in študente.

Drugod pa morijo svoje sovražnike z vodenimi raketami, droni, sofističnim orožjem in specialnimi enotami. Pa ti izvensodni poboji, ki ne spadajo v domeno mednarodnega prava, prej v okvir državnega terorizma, ne bi zbudili pozornosti, če se celo predsednik ZDA ne bi javno pohvalil, da je dal ukaz za likvidacijo (berite umor) znanega terorista. Običajno je v civiliziranem svetu kakšen pravosodni organ pristojen za izrek smrtne kazni, ne pa predsednik države.

Zelo, zelo daleč od tega, da bi zagovarjal npr. Bin Ladna ali Ajman al Zavahirija. Pa vendar se zdi, da to kavbojsko razmišljanje dosega lahko tudi nasprotni učinek. Mislim seveda na to, da to, kar si privoščijo ZDA, je naenkrat »vzor njihove demokracije« tudi v Izraelu, Rusiji, Severni Koreji, Saudovi Arabiji in še kje. Morda s kakšnim drugačnim odtenkom, a vendarle ne dosti drugače. Tudi ob podpori ZDA seveda. In posledično z vsemi zločini proti človeštvu.

Pri tem je torej zanimivo, da ta »demokratična« miselnost ne obsega spoštovanje mednarodnega prava in tudi lastnih zavez. Tudi tu seveda velja, da »kar velja za mene, ne velja za druge.« Zato tudi ZDA niso pristopile k Mednarodnemu kazenskemu sodišču. Nasprotno, če se le da, ovirajo njegovo delo.

Ampak, da se vrnem k osnovni misli, to je reševanju sporov z nasiljem, z nesposobnostjo sobivanja ne le posameznikov, temveč celih narodov, držav in vsega planeta, potem je treba jasno povedati, da s kavbojščino danes ne bomo rešili problemov. Svet je drugačen. Tehnološko, človeško, števično, miselno in še po marsikaterem parametru.

In vloga, ne le EU, temveč tudi naše države, mora biti bistveno drugačna, bolj samostojna in manj podrepniška, usmerjena v mir in ne v vojno ter samo v kimanje močnejšemu, a nepravičnemu in pokvarjenemu vodenju sveta s strani ZDA ali katerekoli države.

Nekateri si želijo eno svetovno vlado in seveda eno usmerjanje iz centra. Ve se v čigavo korist in za čigave interese. Pa ti kavboji še doma niso sposobni urediti mirnega življenja, kaj šele drugje po svetu. Vdor v ameriški parlament, pa tudi v preteklosti Hirošima in Nagasaki, pa sedaj Ukrajina, Tajvan in še kateri, so žalostni izmed številnih primerov.

Seveda so razmere v svetu dosti bolj zapletene, kot kaže samo ta preprosta politična ocena in delitev na kavboje ter na Indijance. Opozoriti želim na nesprejemljivo miselnost in ravnanje.

Pa vendar se zdi, da so celo nekateri vidni misleci, politiki in celo novinarji bolj na strani tistega kavboja, ki hitreje pobije več sovražnikov, kot pa na strani vseh nas ostalih zemljanov. Če ne drugače, s podporo pištolam in raketam. Normalen človek se samo še sprašuje: »Do kdaj še?«

Miloš Šonc, Grosuplje, 6. 8. 2022

Pobalinsko igračkanje

Vojna v Ukrajini je totalna vseobsegajoča vojna. Tudi svetovna vojna in sočasno državljanska vojna. Vojna z vsemi sredstvi na kopnem, morju, zraku, v vesolju in še kje. Torej na spletu, v ekonomiji, kulturi itd. Vojna vseh proti vsem. To je tudi umazana propagandna vojna.

Gre za nova razmerja v svetu, ki se spreminjajo. Hkrati pa je to boj mnenj starega proti novemu. Imperializma proti sobivanju in življenju. Boj vojne proti miru. Premoga in nafte proti soncu in vodiku. Propadanja neoliberalizma in težnje po njegovi ohranitvi. Boj za vodo in naravne vire.

Pojavljajo se ideje o zaustavitvi nesmiselnih spopadov, a ljudje, ki »mislijo vojno,« jo generirajo in ki so vsak po malem tudi odgovorni zanjo, bodo težko sprejeli odgovornost za mir. Ne vidijo ga, ker ga ne želijo videti.

Pravzaprav bi si želel, da bi vse te silne ljubitelje vojn, podpihovalce in zagovornike zla poslali v prve ognjene linije na »specializacijo.« Vsaj za kakšen dan. Brez kravat in salonarjev.

Težko je o vojni napisati karkoli novega. Je bilo že vse povedano. A vendar naj ponovim, da so žrtve običajni ljudje, ki si vojne ne želijo in ki najbolj trpijo. Zato pa je potrebno dvigniti glas proti vsem manipulatorjem v raznih vojaških zvezah, proti Ameriki, Rusiji in drugim »nepogrešljivim« in »nenadomestljivim prijateljem.« Tudi proti kandidatom za predsedniško funkcijo v Sloveniji, ki razen NATA ne vidijo nobene rešitve. Dr. Vladimir Prebilič se mi je do nedavnega zdel trezen in umirjen človek. Tudi inteligenten. Žal počasi spreminjam mišljenje. Njegova izjava glede pobalinskega rušenja sistema NATA, bi bila lahko spregledana, če ne bi šlo za kolikor toliko resnega človeka, ki naj bi v primeru izvolitve spoštoval ustavo in njeno določbo o prizadevanjih za mir. Številni, pa ne mislim le njega, temveč tudi atualne oblastnike, npr. zunanjo ministrico Tanjo Fajon in Marjana Šarca, zahtevajo posebno pozornost zaradi svojih vojnih stališč in ravnanj, ki ne odražajo potreb časa. Trobljenje v vojni rog je sicer lahko všečno in predvsem koristno, a vendar ne zadovoljuje miru.

Ljudje, ki so že predolgo svojo miselnost polnili z puhlicami vojne, »obrambe demokracije,« nujnega »zavezništva,« ki se je mimogrede »lepo« izkazalo v Afganistanu, so pravzaprav nesposobni dojeti kakršnokoli drugačno rešitev od te, ki jo edino poznajo.

Vsakokratno opozarjanje na zdrse ljudi, ki se imajo za poklicane, da nas »osrečijo« s svojimi stranpotmi, je sicer že malo dolgočasno, a vendar, upam, da ne zaman. In rešitev? No, če je nihče ne vidi, potem imamo pa resnično »sposobne politike.« Pa le s strani: prekinitev spopadov, pogajalska konferenca za mir in predvsem prenehanje nadaljnega netenja vojn.

Tudi prenehanje igračkanja z jedrsko nevarnostjo. Pred ne tako dolgo časa je brezpilotno letalo opremljeno z eksplozivom mimo vseh silnih opozoril in obramb NATA zašlo v Zagreb, kjer je eksplodiralo. Sicer le nekaj kilometrov zračne linije od JEK. In sedaj boji v Zaporožju. Kako gre že tisto opozorilo o vrču in vodi?

Miloš Šonc, Grosuplje, 15. 8. 2022

Vojna je postala normalno razmišljanje in ravnanje

"Tovariši so le tisti, ki se skupno navežejo na isto vrv ter enako naskakujejo isti vrh, da bi ga dosegli." (Antoine de Saint-Exupéry)

Ali smo tovariši v prizadevanjih za mir ali pajdaši za vojno, je vredno razmisleka in pozornosti.

Ko razmišljam o vojni v Ukrajini in vojnah drugod po svetu, je pravzaprav vzorec enak. Če ni po moje, te bom prisilil, da boš mislil in delal enako kot jaz. Moje koristi, interesi in poteze so temeljne, vse ostalo me ne zanima. Za dosego svojega cilja npr. pridobivanja poceni surovin in nekega vojaško politično ekonomskega cilja, sem pripravljen porušiti mesto do tal. Pa naj bo to v Afganistanu, Libiji, Jemnu, Siriji, Ukrajini ali kjerkoli. Še najboljša je doktrina, ko se drugi med seboj pobijajo za moje interese. Ob floskuli, da smo »majhni« in da se je potrebno združevati z močnejšimi, čeprav nepravičnimi in pokvarjenimi, je seveda lahka odločitev, da se je tako ideološko kot vojaško primerno združevati z imperialističnimi državami in njihovim razmišljanjem, ne pa z ljudmi, ki so za sodelovanje in mir. Sedaj se pojavljajo tudi že skoraj obtožujoče in hujskaške ocene o nenormalnih »pravičnikih,« ki smo za mir na eni strani in »normalnih,« ki so za nasilne rešitve na drugi. Pravzaprav bi bilo smešno, če ne bi bilo bedno.

Vsi tisti, ki se še spomnijo pozicijskih bojev I. sv. vojne, plina in Verduna ter II. sv. vojne kot bliskovite vojne (Blitzkrieg) z vsemi človeškimi deformacijami, žrtvami in trpljenjem, pa vseh vojn od Alžirije, do Vietnama in danes drugje, so kar naenkrat spremenili mišljenja in jim je mir tuj.

Govorjenje o številu žrtev, o finančnih in ekonomskih stroških vojne, vojaških uspehih ali neuspehih ene ali druge strani, o uporabi sodobnih orožij ter oborožitvenih sistemov, tudi jedrskega orožja, je kot rečeno, postala »normalna« dnevna govorica večine politikov in njihovih podpornikov. Naenkrat so jim postale tuje ideje o sobivanju, sodelovanju, reševanju skupnih problemov sveta, od podnebnih sprememb do migracij. Še včeraj smo v Evropi gradili plinovode in naftovode ter se pogovarjali z Rusi in Kitajci, danes smo podlegli ameriški evforiji o »ruski in kitajski nevarnosti« ter se spogledujemo z idejami spopadanja, čeprav dobro vemo, da se nobena vojna ne konča brez hudih žrtev.

Pogubno postaja naivno sledenje vedno novim podpihovalcem, ki sicer sami nikoli ne gredo s piromanom, ki mu dajo šibice in ga pošljejo v skedenj. Kljub plačanim oglasom in propagandi, ki ji marsikdo nasede, čedalje več ljudi misli z lastno glavo. Spoznavajo, da številni politiki tako v Evropi kot pri nas, ne vodijo ljudi k pozitivnim ciljem. Priprave na vojno so več kot očitne. Ne samo v miselnosti in sprejemljivosti vojne, v oboroževanju in propagandi, temveč v odsotnosti prizadevanj za mir.

Če bi si skupno prizadevali za ustavitev spopadov in sploh za njihovo preprečitev, bi sedaj razmišljali o čem drugem kot o medsebojnem sovraštvu.

Če na koncu še dodam misel ali dve o številnih kandidatih, ki se potegujejo za mesto predsednika države, naj omenim, da še nisem slišal pametnih in konkretnih pobud glede trenutnih razmer v Ukrajini. Pa bi to pričakoval od državnika ali državnice, ki nas bo predstavljal oz. predstavljala v svetu. »Malo« državotvornosti, pameti in poguma pa le lahko pričakujemo. Mar ne? Pa seveda ne mislim na kakšno podobno izjavo, kot jo je pred leti ruski novinarki dal Borut Pahor rekoč, da če bo potrebno bo Slovenija stopila v vojno proti Rusiji. Nisem nikakršen rusofil, ampak me je sram za take bedne »državnike,« ki so nas pripeljali v današnjo situacijo. Vsaj kakšen kandidat bi lahko in moral imeti mišljenje usmerjeno v prizadevanja za mir. Konec koncev tako tudi piše v naši ustavi.

Miloš Šonc, Grosuplje, 27. 8. 2022

Zastoj v gibanju

V sredo, 7. septembra 2022 je bil v Dnevniku v rubriki Mnenja objavljen odličen članek Janeza Laibacherja iz Vrhnike z naslovom »Zastoj v gibanju.« V članku avtor opozarja na minevanje časa novih oblastnikov in na obljube, ki so jih dajali pred volitvami. Hkrati pa korektno navaja prioriteto ključnih problemov, kot jih vidi in sicer RTV, vojna v Ukrajini in zdravstvo.

Sam se pridružujem navedenim stališčem in ugotovitvam v prispevku. Hkrati pa dodajam, da nekatere poteze novoizvoljenih in počasnost ukrepov absolutno ne zadovoljujejo vseh pričakovanj in zaupanja. Predvsem ne na navedenih področjih.

Postavljajo pa se resna vprašanja, zakaj tako uspešno, kot so bile poteze izvedene npr. na področju notranjih zadev, niso v vseh ostalih ministrstvih? Sam ocenjujem, da zaradi kadrov, tudi številnih vrinjencev, ki se potuhnejo in ne želijo sprememb ter že po malem iskanja izgovorov s strani odgovornih akterjev, da se »nekaj ne more tako hitro narediti.« Te izgovore poznamo že več desetletij. Nič ne pomaga, če je kapitan obljubil, da bo tanker obrnil, če ladja z istim kursom plove še naprej v isto smer. In to zaradi ljudi na ladji, ki ne želijo sprememb poti.

Če je ministrica za notranje zadeve lahko kadrovsko začela reševati in rešila vrsto velikih vsebinskih in kadrovskih problemov, zakaj tega ne morejo ostali na svojih področjih? Razumem, da so začetniške težave. A te morajo biti že mimo! Ni časa vračati se v preteklost, če jo danes ne upoštevamo oz. jo zanemarjamo. Čas prehitro mineva, da bi se lahko neprestano izgovarjali nanj. Zakaj ostali v sistemu državne uprave nimajo vzorčno enakih rešitev in potez? Razumem različnost področij in problematike, ne razumem pa trenutnega zadovoljstva in nezmožnosti videti prioriteto reševanja. To pa je mir, zdravje, informiranje, kar je bilo, kot rečeno, korektno navedeno. Dodajam še delo, spoštovanje narave in še vse, za kar smo dali mandat novi vladi.

Zaupanje v novo vlado, v pripravljenost za spremembe ravnanj je in bo potrjeno že z novimi jesenskimi volitvami. Brez žalostnih izgovorov, da niso pomembne, da nimamo kandidatov, da so »vsi enaki« in podobno.

Nasprotno, kdor ne vidi, ne želja, temveč potreb ljudi, ta ni primeren za vodenje družbe oz. državljanov, občanov oz. ljudi in seveda ne zasluži, da jih predstavlja. Mislim seveda tako na zelo pomembne volitve za predsednika države, kot za lokalne t.j. županske volitve. Pa tudi za volitve v Državni svet. Vse te jesenske volitve bodo važen katalizator ravnanja in zaupanja že sedanje vlade. Zato absolutno niso nepomembne. Najdimo vendar skupno ustreznega spoštovanega človeka z avtoriteto, znanjem in človeško integriteto, ki nas bo predstavljal doma in v tujini. Pa saj vendar imamo veliko odličnih sodržavljanov. Prenehajmo izbirati le med predstavniki kapitala in tistimi predstavniki oblasti, ki so strankarsko diskreditirani oz. še bolje rečeno, so že dokazali, da jim ni mar za vse nas. Tudi župani niso večni. Marsikdo se je v njihovi povezavi omastil. Finančno in oblastno. Samo razkopavanje cest ne bi smelo biti dovolj za naše ponovno zaupanje in potrjevanje mandatov. Tudi zagovarjanje oštevilčenja prenašalcev hrane niso potrebna. Spominjajo bolj na judovske številke in bi z analogijo lahko oštevilčili tudi mnoge politike ali državne uradnike, ki ne opravljajo svojega dela vestno in zakonito.

Skratka: nekateri navedeni ukrepi morajo biti takojšnji, za druge pa kot državljan razumem, da je potreben določen čas. Nikar pa nas prosim ne poskušajte ponovno prepričevati, da se nekaj ne da narediti, ker bo za ukrepanje prepozno. Nakazane prioritete so pravilne. Le spoštujmo jih vsi skupaj. Ne pokleknite prosim že na prvih obiskih v tujini in ne navijajte vsi skupaj za vojno, za nadaljno izkoriščanje in razslojevanje ljudi, za uničevanje narave in sploh za vse, za kar smo se intenzivno zavzemali zadnji dve leti oz. že prej. In da ne pozabim na spremembo volilne zakonodaje. Ni nepomembna in ne na zadnjem mestu. Prej nasprotno. Veliko nalog in malo časa kajne? A vendar ste že dokazali, da se da! Vztrajajte prosim!

Šonc Miloš, Grosuplje, 8. 9. 2022

Koga poslušati?

Koga poslušati v življenju? Učitelje, starše, ugledne politike na pomembnih položajih, može v škrlatnih in zlatih togah? Ali v policiji in vojski obvezno poveljnike, ki so seveda »nezmotljivi« in odločajo o svobodi, življenju in smrti, tako kot zdravniki? Ali morda ugledne filozofe, ki razlagajo svet in svoje nasvete v kašnem intervjuju dragoceno zaračunajo? Morda ideologe različnih ekonomskih ravnanj, izkoriščanja, vojn in takšnih ter drugačnih zagovornikov asocialnega in nečloveškega vedenja? Koga pa naj poslušajo oblastniki?

Pravzaprav niso neka težka vprašanja.

Ko se človek vrne z obiska italijanskega fašističnega koncentracijskega taborišča Kampor na Rabu, je prizadet. Spomini mešani s sedanjostjo privedejo do zaključka, da vojne in trpljenja dajejo pečat vsaki generaciji. Našim staršem, sorodnikom, znancem in neznanim ljudem, ki so nedolžni, nekateri celo še nerojeni, drugi ostareli, trpeli lakoto, vročino, mraz, predvsem pa nečloveško ravnanje zaradi italijanske večvrednostne rasne ideje. Ideje, za katero smo glede na vse trpljenje v preteklosti mislili, da se ne bo nikoli več ponovila in obnorela ljudi. A glejte, danes se zopet pojavlja in vzklije sedaj tu pri nas v Sloveniji, zdaj kje drugje npr. v Ukrajini, Ameriki, Rusiji, ali celo ponovno v Italiji. Kot da se nismo nič naučili iz preteklih vojn.

In neverjetno, pretekli dve leti pri nas sta dokaz, da ni nič nemogoče! Ideja večvrednosti,človeška zloba in pokvarjenost, oblast in moč, zatiranje šibkih  imajo za posledico žice, begunce, lakoto, smrt v reki, na morju, na bojnem polju in tudi v taboriščih ter v ujetništvu. Tudi genocid, zločini, požigi, klanja, v balkanskih vojnah ob razpadu bivše skupne države, pa vojne v Siriji, Jemnu, Ukrajini so žalostni primeri naše intelektualne in človeške nemoči! Žal in velika škoda!

Na slovesnosti smo Rabu poslušali neverjetne in žalostne zgodbe o tem, kako je mati, ki ni mogla zaradi podhranjenosti niti dojiti, svojega otroka, ki je umrl, le - tega še par dni skrivala pred rasističnimi rablji, da je dobila košček kruha več »po glavi« zapornika. In ta kruh je delila ostalim lačnim otrokom.

In mi danes neobčutljivo sodimo, da noben otrok pri nas v Sloveniji ni lačen in da ne potrebuje brezplačnega šolskega kosila!? Otrok v Jemnu ne vidimo. Ne vidimo otrok v Etiopiji in nam ni mar za žito, ki ga ne dobijo. Ali nismo vsaj malce sokrivi za stanje? Povsod v svetu in seveda tudi pri nas? Bomo kaj prispevali k spremembam? Razčlovečen človek je skoraj nevreden naziva Homo sapiens. Bodimo vendar ljudje**!**

Ne pozabimo strelskega turizma v Sarajevu s streljanji ostrostrelcev na nemočne, za kar so zločinci plačevali krvave denarje in seveda uživali. Najvišji zneski plačila so bili za ubite otroke.

Prav tako ne bi smeli pozabiti na vse razrušene zgradbe in ubite v Ukrajini. Še manj na letošnje nečloveško izživljanje skupine pripadnikov polka Azov nad ujetim Rusom, ki so ga živega pribili na križ, polili z bencinom in zažgali. Pri tem so uživali in svoje »junaštvo« posneli v trajen spomin. In poveljnik te slavljene nacistične enote je dobil najvišjo ukrajinsko medaljo!

Neverjetno je, da je še vedno zasedeno in »deluje« ameriško taborišče Guantanamo, kjer so nečloveško in z inovativnimi metodami mučili osumljence, tudi nedolžne. Hkrati pa Američani širijo »človekove pravice« po svetu in so vzor »demokracije.«

Tudi Kitajska ne zaostaja daleč s svojim odnosom do Muslimanov in drugače mislečih.
V EU in pri nas v Sloveniji pa še vedno vestno sledimo vsem hujskaškim potezam raznih učiteljev rasizma, vojn in trpljenja. Z aprilskimi volitvami smo rekli jasen in glasen »ne« takšnim ravnanjem. Kolikokrat bo potrebno še biti na napačni strani zgodovine, da bodo nekateri spoznali, da je potrebno misliti z lastno glavo in seveda tudi z malo poguma zavrniti vse tiste, ki mislijo bolj nase kot na druge ljudi. In še nekaj, nasvet za oblastnike, poslušajte tiste, ki so trpeli, so nemočni in ki so izkoriščani, ne le bogatih in »vsevednih.«

Miloš Šonc, Grosuplje, 13. 9. 2022

Perpetuum mobile

Perpetuum mobile je hipotetičen stroj, ki nepretrgoma opravlja delo, ne da bi mu dovajali energijo. A vendar, ko začne delovati, se zdi, da je večen. Podobno je z vojno. Zdi se, da bo trajala večno. Vojna v Ukrajini gre očitno v višjo prestavo. Sodobno orožje, ki ga dostavljajo Amerika, Velika Britanija, Nemčija oz. EU ukrajinski strani, je očitno obrodilo sadove. Seveda z usposabljanjem, reorganizacijo ukrajinske vojske, ustrezno taktiko, predvsem pa s sodobno obveščevalno podporo, ki je ključnega pomena za dosego uspeha na bojišču. Seveda niso zanemarljivi vidiki tudi patriotizem oz. motivacija in število vojakov, logistična oskrba ter vsi ostali elementi s poveljevanjem na prvem mestu seveda.

Vsekakor tudi netenje sovraštva ne vodi k miru. Tudi ne povečevanje izdatkov za vojne in predvsem nepripravljenost za sobivanje med državami in ljudmi pred samimi vojnami. Sodobni ameriški raketni sistem HIMARS, britansko usposabljanje diverzantov za napad na jedrsko elektrarno Zaporožje ob mednarodnem nadzoru, novo nemško orožje na bojišču Ukrajine vsekakor rušijo mostove sodelovanja med agresorsko Rusijo in EU oz. ostalimi državami. Vse nas vračajo daleč v zgodovino. Plinovodi in naftovodi sodelovanja postajajo spomin. Vzroki in posledice vojne se zamegljujejo, sovraštvo pa pa zamegljuje razum.

Pravzaprav je vse pričakovano ter že skoraj tragično dolgočasno, a resnično.

In vendar ga ni strokovnjaka ali analitika, ki bi si upal napovedati izzid vojne, čas trajanja, število žrtev in škode, ki jo utrpijo države. Vsi smo neposredno ali posredno vpleteni v dogajanja, ki presegajo lokalne okvire in postajajo svetovna stalnica ter svetovni problem.

Priporočal bi vsakomur, da naj si na kanalu National Geografic ogleda »Kače v mestih,« ko lovilci kač lovijo najbolj strupenekače v hišah J Afrike in Avstralije. Kačo naciklerofašizma pač ne moreš božati in jo držati v hiši. Težko bivaš in delaš oz. spiš v njej. Torej naciklerofašizem je še živ in do tega je potrebno imeti ničelno toleranco. Sicer pa kačo lahko božaš po glavi ali po repu pa te bo vedno usekala. Nekakšna bedna sprava in uravnoteženost glede zločincev ter zločinov in žrtev v vojni me nista nikoli prepričali.

Če očitnega vojnega zločinca in okorelega kriminalca pustiš na svobodi, pač to ni nek zelo velik pravni, še manj pa človeški dosežek. Še posebej, če nadaljuje s svojimi zlodeli.

Razpad naše bivše skupne države Jugoslavije je bil pravzaprav tudi test razmišljanj in ravnanj velikih sil, ki sedaj v odnosu do Rusije in Kitajske realizirajo svoja pričakovanja.

Pravno načelo, da je bolje pustiti sto krivih na svobodi, kot zapreti in kaznovati enega nedolžnega je lahko simpatično. Nekako pa mislim, da ta pravna krilatica ne izraža resnične dileme. Navedena dilema se zdi le navidezna. V resnici je seveda absolutno nečloveško, nepošteno in neprimerno kaznovati kateregakoli nedolžnega. Prav tako pa seveda ni umestno pustiti na svobodi oz. nekaznovanega krivega. Lažne dileme o dodatnih potrebnih dokazih, ko so obstoječi popolnoma verodostojni, javni in neovrgljivi, so, milo rečeno, nepotrebne. Znani ljudje na znanem kraju, ob znanem času so storili znan zločin. Kaj in komu tukaj ni kaj jasno? Morda bi bilo potrebno opredeliti kot zločince tudi poveljnike ruskih artilerijskih in raketnih enot, ki so načrtno uničevali civilne objekte z ljudmi. Podobno kot so na nürnberškem  procesu obsodili nacistično SS organizacijo kot zločinsko. Tudi na Balkanu so »mali« zločinci preživeli in ponovno dvigujejo glave.

Mislim seveda na nedokončane postopke na Balkanu, ki so bili in so še tudi vzor današnjega ravnanja različnih močnih »urejevalcev« sveta. Ti se seveda požvižgajo na mednarodne sporazume in na mednarodno pravo, saj sila močnejšega pretehta trud sobivanja. Še posebej v vojni, ko je »vse dovoljeno.« Tudi nespoštovanje človečnosti. Tudi v Ukrajini nekateri niso nedolžni.

A vendar bo počasi potrebno razmišljati izven okvirjev vojaških zvez in različnih podpihovalcev vojn. Sicer bo glede na sodobno oborožitev in miselnost raznih vodij kot so Vladimir Putin, Joe Biden, tudi Volodimir Zelenski, Kim Jong-un, Ursula von der Leyen, Jens Stoltenberg in podobni posnemovalci ter podporniki, kmalu vsak razmislek o miru nepotreben. Morda bi bilo potrebno pepetuum mobile sovraštva zamenjati s mirom.

Miloš Šonc, Grosuplje, 15. 9. 2022

Kot da zdravniki delajo v Ameriki ali v Čadu in ne v Sloveniji

Po mojem laičnem mnenju je treba stavko zdravnikov pod vodstvom sindikalista dr. Konrada Kuštrina, ob podpori predsednice zdravniške zbornice dr. Bojane BeoviŠ ter seveda bivšega ministra za zdravstvo – Janeza Janše, »res podpreti,« saj je njihov namen resnično »dober.« Oziroma za slednjega, ki je kot predsednik vlade prevzel vodenje ministrstva za zdravje in delo ministra za zdravje v »najtežjih pogojih,« to se pravi v času, ko je vse breme zaradi korone, vladanja in odločanja prevzel nase, velja, se je »žrtvoval« za vse nas bolne in zdrave državljane. Vzorec tega dela in odločanja je dal »vidne« rezultate.

Stavka zdravnikov in zobozdravnikov, ki so jo napovedali pred kratkim za 19. oktober 2022 z razlogom, da izstopijo iz sistema enotnega plačnega sistema oz. bolje rečeno javnega zdravstva, kaže na težnjo, da je treba vse obstoječe rušiti, rušiti in še enkrat rušiti. Nikakršne pripravljenosti za sodelovanje pri spremembah sistema in za razvoj. Ni videti ne strokovne, ne politične pripravljenosti za izboljšave, ki bi koristile vsem državljanom. Dve leti niso stavkali pri svojih političnih tutorjih, sedaj pa je naenkrat zopet priložnost. Pa ne za čistilke in kuharice in ostale iz skupine J, temveč egoistično seveda le zase. Ko je na oblasti »prava politična opcija,« so seveda tudi ukrepi »pravi« in takrat je pač potrebno »malo« podpreti stroko. Tudi tako, da so tiho.

Sicer pa je politizacija stroke, tudi pod krinko sindikalnega dela, nesprejemljiva in škodljiva. Ne glede na politično opcijo in pripadnost.

Predsednik sindikata zdravnikov in zobozdravnikov FIDES, dr. Konrad Kuštrin je po koncu sindikalnih priprav povedal, da so v sindikatu zbrali veliko število podpisov za izstop iz enotnega plačnega sistema. »Težko si predstavljam, da bi katerakoli država ignorirala željo 3500 zdravnikov,« je dejal. Torej ne naša država, temveč katerakoli država. Kot da delajo v Ameriki ali v Čadu in ne v Sloveniji. Kot da razumejo le svoje potrebe po plačah in ne situacije v širši družbi. Značilno za politično angažirano »stroko,« ki ni sposobna identificirati bolnika, po drugi strani pa drži v kakšnem sefu kakšno zlato palico.

Pa lepo prosim, resnično ne mislim na vse zdravnke in zobozdravnike. V mislih pa imam odločevalce – vključno s prej navedenimi, ki niso sposobni organizirati skrajšanja čakalnih vrst, ustrezne spremembe zakonodaje, uporabe informacijske podpore pa še česa. Pa so imeli najmanj dve leti časa. Oziroma še veliko več. Prej bi rekel 30 let.

Vem, samo, da pri veterinarski oskrbi za psa pridem isti dan v postopek za celotno zdravljenje. Se oproščam za primerjavo! Nekdo bo navedeno izkoristil morda celo za argument, da je veterinarska oskrba privatna in bi zato tudi javno zdravstvo moralo biti privatizirano. Ne, ne mislim tega. Mislim na to, da je organizacijsko možno vsebinske probleme rešiti strokovno, hitro in ustrezno. Brez izgovorov in zavlačevanj. A vendar tudi brez metanj polen pod noge vsem akterjem od zdravnikov do bolnikov in zdravih ljudi.

Končno je resnično že skrajni čas, da ta država reši zdravstveni problem.
Samo lepo prosim, ne mi govoriti in me tolažiti z izrazom »izziv,« ker imam tega »izzivanja« nas državljanov že po malem dosti. Torej rešite problem! Kako? Saj imate znanje, vse možnosti, denar in čas. Pa tega slednjega ne raztegujte na dva mandata prosim. Ta nasvet velja seveda za trenutne oblastnike. Sicer se bodo prejšnji vrnili in zopet bo zgodba naslednjih 30 let enaka. Kot pri pevcu Otu in pesmi, ko že 30 let stoji na postaji in čaka na vlak, ki prihaja…

Miloš Šonc, Grosuplje, 23. 9. 2022

Mislim na mir

Dnevnikov Objektiv že kar redno objavlja prispevke Mirka Ciglerja na temo vojne, kjer sicer pronicljivo ugotavlja nekatera dejstva, napoveduje oz. ocenjuje prihodnja ravnanja in daje včasih tudi vprašljiva stališča. A počasi vseeno pričenjajo presenečati vprašanja, ki so sicer brez odgovora, čeprav med vrsticami in decidno sledijo tezam ter idejam in ravnanju različnih ameriških, celo ne toliko evropskih politikov. Hkrati pa zagovarja in opravičuje vsa dosedanja ravnanja NATA z Ameriko na čelu.

Pravzaprav ima vsakdo pravico do svojega mišljenja in do različnosti, a vendar se zdi, da tako dosledno zagovarjanje trenutne velesile vseeno presega okusnost pripadnosti in varnosti, o kateri je v geopolitičnem smislu večinoma govora. Verjamem, da ZDA ne rabijo takšne podpore. Prej nanjo gledajo zviška in podcenjevalno. Nisem pa tudi prepričan, ali so takšna stališča v interesu Slovenije. Prej so v korist ZDA.

V zadnji kolumni (Objektiv, Svet na zgodovinski prelomnici, Slovenija v dolini miru. Mislim vojno XI, 28. 5. 2022) se avtor pa Davosu sprašuje o mestu Slovenije v Evropi in svetu ter kako zagotoviti novo zunanjo in varnostno politiko v današnjih usodnih, neznank polnih prelomnih zgodovinskih časih? Analizira možnosti glede vojne v Ukrajini in glede izhodov: zmage Ukrajine, ali Rusije, ali pat pozicije. Na koncu izraža dvom o stališčih, ki izražajo kakršenkoli pomislek glede članstva v NATU. Seveda kot nerealen in pravljičen, kot v filmu.

Verjetno je odveč sploh začeti debato glede na tako različna izhodišča, stališča in seveda morda skupen cilj, a vendar se mi ne zdi odveč, da se človek oglasi zaradi nekaterih poudarkov v prispevku, kjer podcenjevalno in z izrazi nemoči glede teže in vloge Slovenije v svetu izraža dvom v učinkovito zunanjo politiko. Govori tudi o krnitvi ugleda Slovenije v svetu zaradi tega, ker koalicijska pogodba menda ne omenja edino zveličavnega NATA. Ogrožala pa naj bi se celo naša nacionalna varnost.

Težko je na kratko predstaviti, konkretizirati in argumentirati vso paleto različnih dejstev, vprašanj, problematike, negotovosti ter nejasnosti stališč in tez, zanemarjanja zgodovinskih spoznanj in še česa. A vendar je treba spomniti, da slepo sledenje velikim, močnejšim, menda tudi pametnejšim in morda najbolj varnim tujim državam in njihovim vodjem, ni vedno koristno za našo državo in njene državljane.

Ni nujno, da tako kot so v bivši skupni državi leta 1945 kopirali stalinizem od Sovjetske zveze, danes neselektivno kopiramo vse od ZDA. Čas in življenje sta pokazala, da to ni niti potrebno, niti koristno. Niti ne za državo, niti za posameznike v njej.

Namesto vojnih zvez, vojn po svetu in našega angažiranja v njih, bi bilo potrebno več energije, znanja, volje, sredstev, medijske pozornosti in neodvisnosti ter še česa, usmeriti v prizadevanja za mir. Dokazano so to boljši vložki. Tako na dolgi kot na kratki rok. Tako glede na rezultat, kot glede vsakodnevnega življenja in ugleda Slovenije, na kar se sicer avtor članka sklicuje. In k temu prizadevanju za mirno reševanje nas zavezuje tudi naša ustava.

Pa da ne bo izpadlo, da živim v oblakih idealizma in pravljičnem svetu nevednosti oz. resnične odsotnosti iz realnega življenja, ali pa v neobstoječi Dolini miru, bi vseeno priporočal razmislek tudi o miru. Pa ne le to. Tudi ponovno branje romanov Tolstojevega Vojna in mir, pa Ernesta Hemingwaya Komu zvoni, pa kašnega romana Hansa Helmuta Kirsta ter še koga bi bilo koristno za marsikaterega politika in njihove prišepetovalce.

Porušena mesta in mrtvi ljudje pač niso fikcija kakšnega znanstvenofantastičnega filma, ki so očitno današnji vzor marsikomu izmed nas. Tudi negotovo eksperimentiranje v živo glede vojn in miru danes ni ravno umestno. Posledično pa seveda tudi ne zveličavna »varnost« posameznikov in držav v Evropi in svetu. Niti ne v NATU, niti v AUKOMU, niti Quadu oz. kjerkoli. Me resnično zanima, kako je bi se odzvala Slovenija, če bi bile se začela npr. vojna med Kitajsko in ZDA. Če je napadena članica NATA, bi seveda poslali svojo srednjo bataljonsko skupino na mejo. Kam že?

Miloš Šonc, Grosuplje, 30. 5. 2022

**Vojna**

Vojna ima svoje zakonitosti. Krute in nepotrebne. Ukrajina danes. Objokani in prestrašeni otroci, žene z nahrbtniki, torbami in kovčki, ranjenci in mrtvi. Nelogične in iracionalne poteze konkretnih ljudi na oblasti, ki so pripeljali do zločinov. Putin, ki bi mu še pred kratkim ne prisodili Hitlerjevih brkov je že podoben Stalinu, Mussoliniju, Trumpu, MiloševiŠu, Kim Jong-un in drugim njegovim vzornikom. Pravzaprav so bile priprave na vojno temeljite in čas ni bil izbran slučajno. Po očitnem dogovoru s kitajskim predsednikom po koncu olimpijade in obdobja, kjer Rusija v športu ni smela uporabljati svoje zastave, po koncu sodelovanja z Američani, ki so z napadom na Belo hišo dokazali svojo »demokracijo« ter šibko Evropo, ki se je z izstopom Velike Britanije in soliranjem Poljske, Madžarske ter Slovenije izkazala za neverodostojnega partnerja, je bil očitno sedaj pravi čas, da se ponižana Rusija vrne na prizorišče sveta. »Močna in ponosna.« Poniglav beg nemočnega Nata iz Afganistana ji je dal še dodaten zagon.

In pravo ter mednarodni predpisi? Ja, krojijo ga močnejši. S silo. Če ni važno pravo v Izraelu oziroma Palestini, Iraku, Siriji, Libiji, Severni Koreji, Čečeniji, konec koncev na meji med Slovenijo in Hrvaško ter še kje, zakaj bi bilo pomembno v Ukrajini? Ko zločinci ta trenutek še z neznanimi imeni in priimki v ruski vojski raketirajo mesta, bloke s prebivalci in povzročajo val beguncev, me težko prepričajo, da so tako strokovno nesposobni, da ne zadenejo vojaških ciljev. Bolj me utrjujejo v mnenju, da gre za namerna ravnanja. Si velja zapisati in zapomniti imena vseh, ki so na položajih poveljnikov in ki dajejo ter izpolnjujejo zločinske ukaze. Očitno so Srebrenica in Balkan vzor delovanja boga Aresa.

Evropa ima ta trenutek očitno največjo skrb, kako uvesti nekakšne sankcije proti Rusiji in to tako, da posledice ne bi prizadele Evropejcev. Kvadratura kroga. Druga skrb naj bi bili begunci, ki so seveda sedaj »drugačni« ljudje kot so bili pred časom iz Afganistana, Bližnjega vzhoda in Afrike, kjer ima Evropa kar velik »dolg«.

Ko je bil še čas, se nihče ni potrudil za mir in sodelovanje.

In da ne spregledam: na 1. programu RTV SLO Mario Galunič vabi k sobotni zabavi, na 2. programu pa lahko izbiramo aktualne slike iz vojne v Ukrajini s komentarji.

Ali nas vsi voditelji resnično vodijo za nos? Ja, vojna ima pač svoje drugačne zakonitosti kot mir, a vendar je kar prepričljiv videz, da vsi skupaj nismo storili dovolj, da bi vojno preprečili. Pa ne s pošiljanjem orožja in naših vojakov v tujino.

In zopet gre za večvredne in močne na eni strani ter šibke in manjvredne na drugi. Do kdaj še?

Miloš Šonc, Grosuplje, 25. 9. 2022

Težko pričakovane spremembe

Aprilske volitve so potrdile zahteve državljanov po spremembah. Nismo volili za Gibanje svoboda zato, da bo vse ostalo enako.

Še enkrat: z istimi kadri in isto janševsko miselnostjo sprememb ne bo!!Če tega odločevalci ne razumejo in se bojijo odločati o tem, potem jih res ne rabimo in je bilo vse, ali veliko zaman! Ost pisanja leti na indiferenten odnos do nekaterih problemov, ki so absolutno rešljivi. Mislim na kadrovske in vsebinske probleme.

Izgleda, da je parola o neogibnem in nujnem medsebojnem sodelovanju in povezovanju popolnoma nasprotnih strank in posameznikov ter interesov, ki jo perfidno dajejo »neodvisen« SDS predsedniški kandidat Anže Logar, pa tudi predstavniki NSi, padla na uspešna tla. Nesprejemljivo je vključevanje nekaterih ljudi, ki so zvesto služili SDS, nato pa menjajo barvo, tudi zato, da bi ostali na funkcijah, v tekoče politično delo in odločanje, rekoč, da so »strokovnjaki« ali pa naenkrat politično sprejemljivi, čeprav so dobili nezaupnico na volitvah.

Da očiščenja enostavno niso opravili, kar jim in nam bo vsem skupaj še v veliko škodo, je več kot jasno. Delna izjema je policija. Pa še tu se zadeve odvijajo počasi. Dokaz temu je zadnje javno pismo dr. Borisa A. Novaka. Vredno ga je poiskati in prebrati.

Nekateri se vidno bojijo očitkov o revanšizmu. In to očitkov tistih, ki so bili in so še največji rušilci družbenih odnosov.

Kje je simbolični odvzem statusa društva v javnem interesu  Društvu za promocijo tradicionalnih vrednot **Urbana Purgarja**, ki je javno zagovarjal Hitlerja, domobranske milice in še kaj ter imel ob tem podporo bivšega ministra Simonitija? Če pristojni ne mislijo ukrepati sedaj, ne bodo nikoli.

Kupčkanja v preteklosti v Državnem zboru očitno niso pozabljena in si nekateri za ceno sprememb ustave očitno želijo podporo NSi. Kakšno je dejansko ravnanje te stranke, ki je vestno podpirala že »malo« pozabljeno dveletno strahovlado Janeza Janše, je pokazala poslanka NSi Iva Dimic, ki je med razpravo o spremembah družinskega zakonika poudarila: »Saj vemo, kaj govori knjiga vseh knjig, ki je še nad ustavo,« pri čemer je govorila o Svetem pismu. In skoraj neverjetno, oglasili so se tudi iz Urada predsednika države, ki izjave Ive Dimic niso pokomentirali. V imenu predsednika pa so sporočili: "Ustava je temeljni in najvišji splošni pravni akt Republike Slovenije, v katerem je načelo ločenosti države in verskih skupnosti umeščeno med temeljna ustavna načela."

Navedeno lepo kaže, kako prefinjeno se ideje RKC vrinjajo v vsakodnevno politično življenje in spreminjajo pogoje naših življenj. Sočasno pa postaja cerkev neodvisen politični akter. Zadnji organizirani shodi proti realizaciji ustavnega sklepa v zvezi z družinskim zakonikom so le dokaz, da je potrebno urediti in dosledno spoštovati vsebine, ki jih ustava nedvoumno določa.

Veliko je tudi še zmede, nevednosti in neodločnosti glede ravnanja v zunanji politiki. Predvsem v odnosu med mirom, na kar usmerja ustava in kar smo državljani zahtevali na volitvah ter sedaj med vojno v Ukrajini, ki se čedalje bolj razplamteva. Nesposobnost v preteklosti in tudi danes pač ni opravičilo za to, da napačnega ravnanja ne bi mogli spremeniti.

In tu se vendarle vsaj v nekaterih posameznih razpravah kandidatov za predsednika države kažejo nekatera znamenja sprememb dosedanjih razmišljanj. Ko že omenjam predsedniške kandidate, naj izrazim pričakovanje, da se mora odstop kandidata Gregorja Bezenška ml. zaradi groženj absolutno razčistiti. Ne bi bilo dobro, da zaradi morebitnih mafijskih potez kogarkoli, trpijo demokracija, svoboda in enakost. Širjenje sovraštva se že v preteklosti za kandidata za predsednika Ivana Krambergerja ni končalo dobro. Zato je absolutno potreben resen pristop.

Miloš Šonc, Grosuplje, 5. 10. 2022

DOLINA MIRU – MISLIM MIR

Dnevnikov kolumnist Mirko Cigler v sobotnem Objektivu (15. 10. 2022) »Mislim vojno XXIV. – Dve misici in pet mistrov« razmišlja o vojni v Ukrajini. Seveda kot po navadi na ameriški način in omalovažujoče do drugače mislečih. Predsedniške kandidate in kandidatke primerja z tekmovanjem za mis oz. mistre, ker ne mislijo tako kot on oz. nimajo pravilnega oz. pravega mišljenja. Ameriški misleci in vzorniki, predvsem v vojnah in širjenju »demokracije« so seveda »edini pristojni« razlagati vzroke, dogajanja in posledice vojn. Pravzaprav me čudi, kako to, da ni sam na kandidatni listi, ker resnično rabimo pravega predsednika in vrhovnega poveljnika, ki bo razumel dejstva.

Od predsedniških kandidatov in kandidatk, ki so očitno vsi nevedni – čeprav ima eden izmed njih tudi doktorat oz. je strokovnjak za mednarodne odnose, pa pričakuje Mirko Cigler več razumevanja. Tu govori naenkrat v množini - »pričakujemo.« Sicer ne pojasni v imenu koga govori oz. je med vrsticami vseeno jasno, da za njim stojijo edino pravilno misleči.

Bolj kot omalovaževanje vzročno posledičnega ravnanja vseh akterjev vpletenih v to nesrečno in nepotrebno vojno v Ukrajini ter nerazumevanja dejstev oz. realne ogroženosti sveta, bode v oči odsotnost prizadevanj za mir. Jasna obsodba ruske agresije in legitimna obramba Ukrajine pravzaprav ne zadovoljujeta več nikogar. Vrag je vzel šalo! Igranje z jedrskimi opcijami oz. javno opredeljevanje npr. britanske premierke Liz Truss, ki je na vprašanje novinarja, ali bi pritisnila na gumb in začela jedrsko vojno**,** odgovorila pritrdilno, da je to pripravljena storiti, je povedno. Ruskega in ameriškega predsednika zaenkrat raje ne omenjam. Tudi ne ukrajinskega Volodimirja Zelenskega, ki je prav tako javno pozival k preventivni uporabi jedrskega orožja v februarju in v začetku oktobra tega leta. Situacija na bojišču in na svetu se prej zaostruje kot pa umirja. Zbuja pa zaskrbljenost.

Ocenjujem, da je obramba v Ukrajini seveda legitimna, a vendar z zadržki glede širšega varnostnega koncepta v svetu. Torej ne na račun uporabe vseh sredstev, tudi jedrskih in na račun vseh ljudi na svetu, kar je enostavno nesprejemljivo.

Realna presoja ogroženosti sveta zaradi dejanske jedrske nevarnosti, lahkotnost sejanja vojaških in vojnih, tudi ekonomskih rešitev, teoretično filozofiranje, intenzivirana vojna propaganda, absolutna odsotnost resnih prizadevanj za rešitev svetovne krize in s tem popoln poraz diplomacije na vseh področjih, so pravzaprav že nevarna stalnica razmišljanj in delovanj v zadnjih mesecih.

Navedenim deformacijam so se pridružila še prizadevanja za utemeljevanje zakonitosti vojaških aktivnosti.

Tudi razmišljanja dr. Slavoja Žižka v Cukrarni v Ljubljani na razgovoru z novinarjem Dnevnika Ervinom Hladnikom Milharčičem, na katera se sklicuje Mirko Cigler in v katerih je »vojna - pravica« in je mir le iluzija, so milo rečeno, nerazumevanje situacije in podpihovanje vojn. Prizadevanja za mir in mirno reševanje sporov s strani nekaterih od nas (t.i. »načelni mirovniki«) pa se primerja s strani »slavnega in velikega filozofa dr. Slavoja Žižka« z novodobno »levo belo gardo,« saj naj bi izvirala iz iste premise, kot so jo imeli »naši predhodniki v drugi svetovni vojni.« Pravzaprav bedno in nevredno komentiranja!

Bi pa priporočal, da se namesto v ljubljanski Cukrarni naslednji razgovor opravlja v sečoveljskih solinah, saj marsikomu manjka treznosti presoje in soli v glavi. Če pa že ne v Sečovlje, pa predlagam, da gredo vsi navdušenci za vojno v prvo linijo bojevanja. S klasičnim orožjem ali pa jedrskim taktičnimi granatami, ki imajo malo manjši doseg, pa enak učinek kot v Hirošimi ali Nagasakiju.

Omalovaževanje protivojnega filma »Dolina miru« Franceta Štiglica in tudi nedavno preminulega sina Tuga Štiglica s strani Mirka Ciglerja pa je nevredno zapisane besede. Morda kaže le na njegovo nerazumevanje odnosa do vojn in miru.

Miloš Šonc, Grosuplje, 16. 10. 2022

Bilanca nekega predsednikovanja

Pravzaprav je pisati o še sedanjem predsedniku Borutu Pahorju skorajda brezupno in neumestno opravilo. Tudi dolgočasno ponavljajoče in brez uspeha. A vendar, da ne bo kasneje očitka, da se brca v mrtvo politično truplo, je vseeno potrebno pošteno in pravočasno povedati nekaj zadev. To je potrebno tudi in predvsem zaradi volitev, ki so pred nami ter zaradi ugleda funkcije predsednika države, ki jo je uspel Borut Pahor izničiti do konca. Zato absolutno ne držijo zadnje čase pogosta mnenja, da je ta funkcija nepomembna. Hkrati pa se s tem omalovažuje delo predhodnih in bodočih predsednikov ali predsednic.

Pa če se vrnem k rezultatom menda levo usmerjenega Boruta Pahorja, je potrebno povedati, da so absolutno negativni. Tako kot je bila večkrat negativna njegova ocena Slovenski vojski. Saj človek ne pričakuje, da bi se kot vrhovni poveljnik obrambnih sil vozil na transporterju s čelado na glavi in v blatu metal ročne bombe. A vendar bi kot bolno ambiciozen politik s funkcijami predsednika stranke, parlamenta in vlade, lahko zagotovil boljše pogoje delovanja vseh segmentov države, posvetil več pozornosti miru in bolj kvalitetnemu življenju državljanov. Pa ne mislim na njegova enodnevna narcisoidna dela smetarjev in koscev, prepričevanja otrok v vrtcih in malo starejših »mišk« na plesih maturantov o lepoti predsednikovanja, tudi ne visenja na ograji v palači na obisku v Egiptu ali pa supanja na Bledu. Ne, mislim na resen pristop, ki pritiče predsedniški funkciji in ki predstavlja nas državljane doma in v tujini.

Zato si želim, da mi vsi skupaj na predstoječih volitvah ne pozabimo na udeležbo in na izbiro tistega, ki ne bo samo »antipahor,« temveč človek z integriteto in seveda znanjem.

Kot državljan ne potrebujem konvertitskega in uravnoteženega predsednika brez ugleda ter avtoritete. Ne želim si tudi blefiranja na funkciji, ki je ne glede na trenutna omalovaževanja, odgovorna ter ustavno določena. Morda bo najtežje novemu predsedniku ali predsednici povrniti izgubljen ugled funkcije. Tudi kakšnemu sedanjemu svetovalcu predsednika ne bo lahko pojasniti svoje vloge pri številnih bebavostih in odločitvah. Tudi pri nabavah orožja.

Nekako vsi do sedaj prijavljeni kandidati poudarjajo, kaj vse bodo naredili. Pa govorijo bolj za funkcijo predsednika vlade kot pa države. Ne verjamem, da je nepoznavanje navedenih kandidatov krivo, za poskus zavajanja nas državljanov. Če so takšne obljube podcenjevanje nas »nevednežev,« kar bi pomenilo nadaljevanje delovanja dosedanjih politikov, bi morali vsi skupaj že zdavnaj na smetišče politične zgodovine.

Pa pri tem ne mislim le na Boruta Pahorja kot političnega siamskega dvojčka Janeza Janše, temveč tudi na vse njune različice. Pa naj bodo to že stari kadri, kot so predsedniški kandidat Anže Logar, ali mladi po letih kot so Miha Kordiš, Žan Mahnič in preštevilni drugi, ki se kalijo na strankarskem parketu in so jim vse umazane igrice in pahorjanska miselnost o tretji poti – to je njegova pot, čedalje bolj blizu. Ali pa morda kakšna avtokratska oblastna pot.

Pa da se vrnem k bilanci dela Boruta Pahorja. Ne zato, ker bi človek užival v tem pisanju, temveč resnično kot opozorilo, da je dovolj zavajanja. Kljub morda všečnemu prvemu mestu na anketnih lestvicah, je potreben tudi resen razmislek o kriterijih za podeljevanje državnih priznanj, kjer je omenjeni predsednik naredil več kapitalnih napak. Tudi takšnih, ko bi npr. moral podeliti odlikovanje, pa ga ni. S tem je simbolno poudarjal svoja stališča in seveda stališča svojega vzornika. Ne pa naša stališča. Tako, da bi mu za konec njegovih dveh mandatov kot državljan najrajši podelil, ne jabolko navdiha, temveč gnilo jajce.

V zgodovino in v spomin se vsekakor ne bo vpisal s kakšnimi zlatimi črkami. Na nas pa je, da si nastavimo ogledalo in na volitvah ne ponovimo napak iz preteklosti. Predvsem pa, da gremo na volitve in izberemo svojega kandidata.

Miloš Šonc, Grosuplje, 26. 10 2022

Paberkovanja (Nekateri problemi so rešljivi takoj - nov spremenjen naslov)

V letu 2022, ko smo končno »izgubili« (začasno?!) dvoletno tiranijo in samovoljo, ki se ji predvsem pravna stroka čudi, kako to, da je do nje sploh lahko prišlo, imamo državljani možnost, da v »super volilnem letu« zopet »uradno« povemo svoje mnenje.

Lahko in dokazano je, da janšizem uspeva v demokraciji, ne mora pa demokracija uspevati v janšizmu.

»Neodvisno« odvisni od SDS Janeza Janše in odvisno odvisni od NSi, vrha RKC ter še kup »sredincev,« so temu dokaz. Vsi bi radi bili na nekakšni politični sredini. Celo SDS. Mnogi, ki so prej goreče zagovarjali svojega vodjo, pa se celo pojavljajo v Gibanju svoboda dr. Roberta Goloba. Nikakor slučajno. Kalkuliranje posameznikov za svoje politično preživetje je več kot vidno. Tudi največja stranka SDS, ki z izsiljenimi referendumi skuša zavirati razvoj in življenje vseh nas, poskuša politično preživeti z vsemi pozicijami, ki si jih je prigrabila. Na vseh nivojih. Na republiškem in na lokalnih. A vendar je ta navidezna zmeda in boj za »sredino« tudi boj za privilegije odločanja in za denar. Tudi za to, da se ne bi nič spremenilo.

Takoj pa je seveda treba tudi jasno povedati, da je celotna situacija zelo veliko odvisna od trenutno vladajočih, ki se bojijo ali pa niso sposobni izvesti tistih potez, ki so nujno potrebne takoj! Kot da pretekli dve leti sploh nista obstajali, ali pa sta bili »zelo normalni!«

Zakaj npr. ni takoj odvzet status društva v javnem interesu »Društvu za promocijo tradicionalnih vrednot,« kjer je Urban Purgar hvalil Hitlerja in verjetno ravno zato dosegel, da mu je Ministrstvo za kulturo dr. Vaska Simonitija ta status podelilo? Že naveden primer je poveden, da vsi skupaj nikoli več ne želimo avtokratskega vodenja. Simbolno in dejansko. Vsekakor takoj in brez silnih pravnih zapletanj so zadeve rešljive. Na način, kakor je bil status podeljen, naj se tudi nemudoma odvzame.

Mirni petkovi protesti so že skoraj pozabljeni, a ne za vse. Država se jih »vestno« spominja s šikaniranjem dveh udeležencev. Jaša Jenul in Tea Jarc sta še vedno »predmet obravnave« pristojnih in nepristojnih ter nevednih oz. »nemočnih« organov države. Menda tudi neodvisno odvisnih. Več kot povedno in seveda absolutno nesprejemljivo! Pravzaprav kot državljan zahtevam, da se takoj in neposredno spoštuje odločitev Ustavnega sodišča v teh in drugih primerih. Če pa tega niso vsi skupaj sposobni narediti, potem je za vse bogaboječe pred vodjem in dvomljive sredince »skoraj« resnično jasno, da je avtokracija »veliko bolj učinkovita« in »boljša« od demokracije. Pa si ja tega menda ne želimo?

Pa nadaljna izkoriščanja in silno »težka« problematika brezpravnih t.i. »prekarcev« je prav tako »nerešljiva.« Ko se že toliko pogovarjajo o davkih in virih financiranja skupnih zadev, bi lahko davčni organi in v državnem zboru ter vladi vrgli kakšno oko tudi na vse delodajalce, ki ne plačujejo prispevkov in dovoljujejo neposredna izplačila na roke izkoriščanim. Naj spremenijo le en ali dva člena v ustreznih zakonih, preden bi čez štiri ali morda željenih osem let, sistemsko rešili zadeve. Na preteklih volitvah smo jasno povedali, kaj zahtevamo in hočemo. Sedaj pa je že čas za nekatere rešitve, ne pa za dvoumljenja in politična spletkarjenja. Volilce nas številni kandidati na volitvah oz. tudi oblastniki sicer radi primerjajo z zlatimi ribicami oz. njihovo pametjo, a vendar menim, da takšna pozabljanja in omalovaževanja niso najbolj primerna.

Kup je torej problemov, ki so urgentni in rešljivi takoj. Brez izgovorov in zavlačevanj. Življenje pač ni sestavljeno samo iz BDP, asfaltiranih cest, elektrike in nedela v državnih, tudi najbolj pristojnih ter izvoljenih organih. Nikar vsi skupaj ne pričakujte, da je z izzidom volitev – katerihkoli konec skrbi in je pričetek lagodja ter uživanja.

Če bi takoj in nujno uredili samo nekatera odprta ter rešljiva vprašanja, bi vsem državljanom zelo olajšali življenje. Saj veste, kako to gre. Najprej nujna prva pomoč in nato obisk pri zdravniku ter zatem rehabilitacija. Vsekakor bi to ugotovitev lahko posvojila tudi pravna država.

Miloš Šonc, Grosuplje, 26. 10. 2022

Kaj oz. koga čakamo?

Ne smemo bežati od resnice in zapirati oči pred dejstvi. Ne le od izbrisa sodržavljanov dalje in pred ter po tem, vse do danes se dogajajo zgodbe ljudi, ki bolijo. Ko gledam obraze, ki se pretvarjajo pred javnostjo, bi si želel, da nekih ljudi ne bi nikoli poznal.

Kršitve človekovih pravic v državni upravi, nerazumljivo dolgo »reševanje« na sodiščih, vse skupaj bi lahko rekel, birokrati brez vesti odločajo o življenjih ljudi.

Posebej diskriminatorno do drugačnih, do Romov, tujcev, pripadnikov nekoč iste države, beguncev in še do koga. Seveda tudi do slovenskih državljanov.

Kaj se dogaja s to našo državo? Kam in kdaj smo zašli s poti? Kdaj so nas posvetno cerkvene elite zavedle ter speljale proč od poštenosti in človeškega sobivanja?

Kdo poimensko nosi odgovornost za posamezne zgrešene poteze? Idejne, filozofske, ekonomske, vojaške, tudi medijske, na sploh družbene?

Čim človek začne govoriti o odgovornosti, naletim na iste obraze na RTV SLO in vseh drugih medijih, kjer uredniki, novinarji in lastniki večkrat tudi v spregi s politiko krojijo javno mnenje. Naj ne bo ta bodica razumljena napačno. Ampak človek se resnično vpraša: »Kam so izginili pokončnost, strokovnost, neodvisnost, zakonitost in predvsem poštenost?« Mislim na sistem in vse nas posameznike v njem. Vsi, ali veliko število predvsem odločevalcev v sistemu, smo postali neobčutljivi za stiske soljudi. Konkretna odgovornost odločevalce sicer lahko osebno celo boli in jih prizadane, a vseeno še tisočkrat bolj bolijo krivice, ki jih navedeni prizadanejo ljudem.

Kako to, da se konkretne zgodbe toliko časa rešujejo in celo ne rešijo na sodiščih? Ali je resnično kriv in odgovoren kader, ki da ga je premalo, ki se seli iz sodišč na boljše plačana odvetniška in druga mesta, ki ima menda »premalo« znanja za zapletene primere ter še in še vprašanj, ki so več ali manj neodgovorjena.

Glede sistemskih nepravilnosti, ki so bolj vidne kot skrite ter zahtevajo vsebinske spremembe, so sprenevedanja tudi nove vlade nepotrebna. Kmalu bo, ali pa je že minil čas, ko so se sedanji oblastniki še lahko sklicevali na prejšnjo avtokratsko vlado Janeza Janše. Tudi vsi v ovce preoblečeni politični volkovi, ki danes zagovarjajo sodelovanje (?!) ne morejo skriti svoje volčje nravi. In vse skupaj pač zahteva vsebinske ter sistemske zakonske popravke, ki so nujni. Če nekdo celo življenje dela v nekem sistemu npr. pravosodju ali zdravstvu, bo verjetno že vedel, da je potrebno spremeniti kakšen člen v zakonu o kazenskem postopku in doseči, da bodo posamezniki zaradi majhnih poštnih nabiralnikov »malo« bolj dosegljivi. Tudi na delovnem mestu. Pa čeprav je to Državni zbor. Ali pa npr. v zdravstvu doseči enakopravnost dostopa vseh ljudi do zdravnikov. Vse skupaj veliko hitreje kot do sedaj.

Dovolj je filozofiranja in izgovarjanja. Tudi jok ne pomaga več. Treba je enostavno izvesti tiste spremembe, ki so predpogoj za napredek v družbi. Kako to doseči pa tudi ni več nobena skrivnost. Če pa je, potem nimamo pravih odločevalcev!

Ukvarjanje sami s sabo in politična kupčkanja, nesposobnost določanja prioritetnih nalog, so samo voda na mlin janšizmu, ki stoji pred vrati.

Tudi nesposobnost opredelitve za mir počasi kaže svoje »uspešne« rezultate življenja.

Skratka, zaupanje ljudi se počasi pridobiva in zelo hitro izgubi. Kljub aktivni pomoči »spotikačev« je vendarle že več kot skrajni čas še za kakšno pozitivno potezo. Torej tudi pritegnitev ljudi na volišča, da se preteklost preseže in da končno gremo že enkrat naprej. Ne le na preteklih aprilskih volitvah, tudi na prihodnjih predsedniških ter lokalnih. Vsi skupaj, zaradi mene tudi s temi, ki nas spotikajo. Bodo pač ostali za nami, saj spotika se tako in tako od zadaj, kajne?

Miloš Šonc, Grosuplje, 5. 11. 2022

Grožnja o interpelaciji

Po nekdanjem sistemu »rock and roll v vsako slovensko vas,« ali po novem SAZU ali PAZU v vsako pokrajino Slovenije, se v Sloveniji dogaja politizacija vseh področij. Celo znanosti, kjer bi resnično pričakoval »distanco« od dnevnopolitičnih dogajanj. Novinarji vestno in natančno preiskujejo sledi političnih in finančnih povezav ter novih »nujnih« in strokovno »neodvisnih« znanstvenikov. Sledi vodijo v Prekmurje in Novo mesto.

Pravzaprav je žalostno, da je denar vodilo interesov prenekaterega znanstvenika, sprega z dnevno politiko pa način doseganja svojih ciljev. A pustimo to. Verjamem, da so znanstveniki dovolj pošteni, da bodo znali sami razčistiti strokovne in organizacijske probleme. Dvomim pa, če so vsi politiki s svojo »poštenostjo« na ravni rešitve problemov.

To, kar mislim povedati je želja, da se posamezne strukture državnih in drugih organov ter institucij organizirajo tako, da bodo zadovoljevali interese države, stroke, kot tudi nas državljanov. Večna dilema med centralizacijo in decentralizacijo na različnih področjih - pa še kakšno vmesno stopnjo, je običajno pogojena z različnimi interesi. Največkrat pa osebnimi in denarnimi.

Zadnji vihar v kozarcu vode, ki grozi celo z interpelacijo proti ministrici za kulturo dr. Astri Vrečko pa se nanaša na monopol nad resnico o osamosvojitvi, ki so si ga prisvojili in ga že vseskozi celih trideset in še več let, predstavljajo »zaslugarji.« Nedotakljivi, brez napak in s svojimi resnicami o preteklih dogodkih dnevno opozarjajo nase in na »svoje« – ne naše skupne dogodke. Namerno tudi pozabljajo tiste dogodke, ki Sloveniji niso v čast. Od preprodaje orožja že pred vojno, do kar resnih napak in potez, ki so bile bolj posledica neznanja in neresnosti, kot pa resnih državotvornih razmislekov. Pustiti zgodovino samo zgodovinarjem, je morda vseeno »malo« delikatno, še posebej, če so (smo) še živi akterji takratnih dogajanj. Potem pa me včasih kdo prepričuje o dogajanjih oz. nečem, o čemer ne ve ravno veliko. Ali pa določene povezave in vzroke ter posledice ter dejanja ovrednoti in opisuje povsem po svoje, ali še boljše rečeno, v vidno korist dnevnopolitičnih prijateljev. Tako, da se mi včasih zdi, da moje življenje poznajo razni kvazi poznavalci bolje od mene samega.

Še manj pa je umestno prepustiti preteklost politikom in njihovi prefriganosti. Tu so razlogi še bolj vidni.

Vrhunec vsega so »zaslugarji« dosegli z Muzejem slovenske osamosvojitve. »Malo« je že nehigienično na kakšen način so vrtijo eni in isti akterji, podprti z denarjem davkoplačevalcev, v takšnih in podobnih institucijah. Hkrati pa zelo po svoje gradijo avreole svojega ne vedno božanskega ravnanja v zvezi z resnično zgodovinskimi dogodki. A hkrati, kot rečeno, s tem omalovažujejo resnične dogodke in udeležence.

Naj mi bo oproščeno, da omenjam v navedenem prispevku resnično zaslužnega in pred kratkim žal preminulega Vinka Beznika. Takšnih ljudi, ki so bili strokovni, zanesljivi, pogumni in spoštovani, je bilo in je še vedno veliko.Vsi tisti, ki so v ne tako lahkih trenutkih za skupno dobro znali presoditi, kaj je prav in kaj se mora storiti ter ki so zavestno tvegali svoja življenja za druge, so vredni resničnega spoštovanja. Ravnali so državotvorno in v korist vsem ljudem. In naj poudarim, da so takšni ostali tudi kasneje.

Če se vrnem na grožnjo »zaslugarjev« o interpelaciji kulturne ministrice in za ponovno zlorabo svojih položajev ter preteklosti za poveličevanje in utrjevanje svojih dnevnopolitičnih položajev, povezanih z lepimi plačami, naj le nekaj predlagam. Prenehajte vendar že enkrat s svojim destruktivnim delovanjem. Lahko imamo različna politična stališča in lahko različno delujemo, a vendar obstajajo človeške meje, ko so takšna dejanja nedostojna in nedržavotvorna. Imeli ste veliko priložnosti in niste se izkazali. Samo enkrat v življenju je pač »malo« premalo, da bi celo življenje potem živeli udobno na ta račun. Pa čeprav s medaljo na ta račun, ali pa s kakšnim računom doma in v tujini.

Miloš Šonc, Grosuplje, 7. 11. 2022

Sramota za Slovenijo

V petek, 4. 11. 2022 se je ponovila že drugič sramota za Slovenijo. Na kratko: vlada dr. Roberta Goloba in z zunanjo ministrico Tanjo Fajon je v OZN skupaj v druščini 52 držav na čelu z ZDA glasovala proti obsodbi nacizma.

Osnutek resolucije »Boj proti poveličevanju nacizma, neonacizma in drugih praks, ki prispevajo k razpihovanju sodobnih oblik rasizma, rasne diskriminacije, ksenofobije in z njimi povezane nestrpnosti«, ki ga je vložil ruski predstavnik pri OZN Vasilij Nebenzja, je bil naposled vendarle sprejet s 105 glasovi.

Toda Slovenija je padla v skupino, kot rečeno 52 držav, ki soglasovale proti resoluciji, ki obsoja poveličevanje nacizma! Ali samo zaradi tega, ker jo je predlagala Rusija? Pred leti se je pod vladavino dr. Mira Cerarja in zunanjega ministra Karla Erjavca vsaj vzdržala. Čeprav je bilo tudi to sramotno dejanje. Sedaj pa se jih je vzdržalo le 15 in Slovenije ni med njimi.

Velja si zapomniti te dogodke v OZN, ki so pravzaprav povezani z vojno v Ukrajini ter stopnjevanjem vojne in sovraštva med Evropo, ZDA in Rusijo, pa še kom.

Ne glede na to, kaj si kdo misli o trenutni situaciji v svetu, o doseganju svojih imperialnih ciljev ter reševanju sporov z orožjem, je vendarle navedena poteza Slovenije pljunek v lastno skledo. Pravzaprav bi bolj ustrezal izraz »bruhanje« v lastno skledo. Najverjetneje bomo iz te sklede še jedli.

vrednotah, ki so jih preštevilni posvetni in cerkveni oblastniki v Sloveniji že zdavnaj prevrednotili. Povzdigovanje nacizma v svetu, Evropi in pri nas, je postalo »normalno.« Še posebej v preteklih dveh letih janšizma. Sedaj pa se ta politika več kot očitno po inerciji, ali pač ne, nadaljuje. Spravaška politika, ki se je degenerirala do teh potez, ki jih opisujem, je pravzaprav le pripomoček k zanikanju naciklerofašizma na svetu in pri nas. Neprecenljiv delež vseh zaveznikov med II. sv. vojno glede zmage nad največjim zlom 20. stoletja, se namerno pozablja in počasi se pripravlja teren za nove vojne svetovnih razsežnosti in s posledicami za vse ljudi. Vodilni protagonisti pri tem so žal isti akterji kot v preteklosti. Tako v Evropi, kot v Rusiji in ZDA. Pa še kje npr. na Kitajskem.

To, da se je Slovenija spajdašila v vojaških in političnih povezavah z najslabšimi državami, ki prednjačijo v rušenju miru na svetu, nam nikakor ni v ponos. Nasprotno! Če so naši predniki leta 1945 v vsem neselektivno in nesprejemljivo kopirali stalinistično Rusijo od ustave do vseh dnevnih življenjskih pogojev, je po letu 1991 nesprejemljivo kopirana vsa najslabša praksa zahoda z ZDA na čelu. V številnih novodobnih vojnah je vihrala tudi slovenska zastava in je tujo zemljo gazil slovenski vojaški škorenj. Torej iz enega ekstrema smo zašli v drug ekstrem. Brez ponosa, brez zgodovinskega spomina, brez lastnega »jaza« v sedanjosti. In mi bi radi bili nekakšna državotvorna skupnost!

Oživljanje semena nacizma je očitno padlo na plodna tla. Tako v Rusiji, kot Ameriki, v sosednji Italiji, v Franciji in Nemčiji, Veliki Britaniji pa še kje.

Pravzaprav je tudi tišina v medijih boleča. Tako glede dogajanj v OZN, kot v skoraj očitni podpori nekim preživelim vzorcem rasne, ekonomske, podnebne in druge večvrednosti. Izgleda kot da je antifašizem, premagan in pozabljen ter da je dana prosta pot sovraštvu do beguncev, ksenofobiji, rasizmu, fizičnemu in vojaškemu nasilju ter vsem, kar koristi nekaj državam, posameznikom in orožarskim ter drugim korporacijam v svetu. Pa je res temu tako? Srčno upam, da se motim. Celotni vladi R Slovenije pa kot posameznik izrekam nezaupnico v zvezi z glasovanjem v OZN.

Miloš Šonc, Grosuplje, 11. 11. 2022

Zakaj janšizem cveti naprej (dr. Dragan Petrovec)

Pred kratkim (21. 11. 2022) je odlični dr. Dragan Petrovec v Dnevnikovi kolumni z naslovom »Zakaj janšizem cveti naprej?« razgalil sprego, ali bolje povedano pajdašenje vseh vrst oblastnikov, tudi prejšnjih in sedanjih, republiških in lokalnih, ki jih vse povezuje denar. Na primeru bivših Janševih ministrov Koritnika, Vizjaka, Poklukarja, Vrtovca in Počivavška, s katerimi je ljubljanski župan Zoran JankoviŠ po lastni oceni odlično sodeloval in jih je zato povabil na kosilo, lahko vidimo prepletenost odnosov in predvsem denarja. Vrednote seveda niso kaj dosti pomembne, razen seveda v predvolilnem obdobju, ali pa, če se pokrivajo z denarjem, kot npr. pri obisku Dodika. Pa tudi pri nasilnem izseljevanju iz Roga. Pomembnejši je tu denar.

Tudi v prispevku drugi omenjeni in ostali, ki jih poznamo, tudi oz. celo v državnem zboru, so ljudje, ki zaradi vrednot – denarja in slasti oblasti »prestopajo« iz ene opcije janševske v drugo – ta trenutek svobodno. Dr. Dragan Petrovec je torej v kolumni odlično opisal hinavščino, »moralo« in »doslednost« vseh, ki »vidijo trdne stebre opore« v trenutnih oblastnikih, ki jih bodo seveda po potrebi zamenjali z novimi.

In takšni aparatčiki kot so trenutno na oblasti še vedno npr. na RTV SLO, so in bodo očitno še naprej  leglo janšizma.Nahajajo setudi v nekaterih drugih strukturah, kamor so prišli s podporo nekaterih svojih volivcev oz. prenekaterih zaposlenih. Sicer pa so zadnja soočenja o referendumih na RTV zadosten dokaz o razkolu v družbi in o prisesanosti številnih na denar. Nepripravljenost na spremembe je več kot očitna.

Nekdo, ki je 30 in več let gojil »vrednoto kulta ene osebe« me seveda težko prepriča o tem, da je naenkrat »obrnil ploščo« in spremenil mišljenje in vedenje. Pa imamo takšne povsod. Dve leti jih ob petkih nisem videval na protestih, danes pa se »pavijo« in slikajo z oblastniki. In za čuda, v nekaterih potezah so vsi že usklajeni.

Pravzaprav jih poznamo. Poimensko. Prenekateri »prijatelj« in znanec, bivši sodelavec, tudi nekatere znane osebe, se obračajo po vetru.

Seveda ima vsakdo pravico spremeniti mišljenje in ravnanje ter prevzeti zaradi različnih vzrokov argument drugačne oz. druge opcije. A vendar je to vsaj neverodostojno in nehigienično, če se to dogaja zaradi denarja ali oblasti.

Torej janšizem ne podpirajo le biciklisti, kot piše spoštovana Polona Jamnik iz Bleda, podpirajo ga tudi vsi tisti, ki zase trdijo, da ga sicer ne in so pri vrednotah začeli mižati na eno oko, ali na obe očesi ter tudi ne slišijo na eno ali obe ušesi. Tudi glede denarja velja: »Saj vem, da je baraba, ampak saj so drugi tudi. In ta nam da vsaj nekaj drobtinic z mize.«

To, da se že sklepajo politične in oblastne »kravje kupčije« med bivšimi in sedanjimi predstavniki oblasti, baje z namenom, da bi dosegli ugodno 2/3 večino v državnem zboru, v izvršnem delu oblasti ter v različnih strukturah države, je že vidna javna tajna. Prav tako ni tajna, da za vsem stoji denar, ki je ne glede na najbolj skrajne ideologije, nepoštenost in korupcijo tisto vezivno tkivo, ki združuje vse isto misleče. Tudi kriminal in politiko o čemer piše dr. Dragan Petrovec.

Me pa vseeno zanima, če bodo številni konvertiti podprti z denarjem, le-tega vrnili v državni proračun. Pred časom so nekateri med njimi tožili državo za kar lepe vsote našega davkoplačevalskega denarja. Baje so celo nedolžni. Ja, že 30 let.

Pri nas so politiki tako »enakopravni« državljanom in nas tako »uspešno« predstavljajo, da je »nedostojno,« da bi šli v zapor kot navadni državljani. Tudi prevzem pošte v parlamentu je baje nedostojen in si zato nekateri prislužijo celo opomin. Ja glavno, da deluje pravna država, četudi nimamo dovolj velikega nabiralnika. In prav tako je glavno, da se »kolegi« med seboj spoštujejo, čeprav vedo za velike kraje. Pa še to: če bo šel vsak zakon na referendum, potem predlagam, da parlamenta nimamo več. Ali pa morda tudi to, da bi šli na referendum o referendumih. Se bojim, da se neke poteze preteklosti ponavljajo. In to je ne obračunati s korupcijo.

Miloš Šonc, Grosuplje, 23. 11. 2022

Čez mejo po zdravnike

Dnevnik in tudi drugi mediji poročajo o predvideni rešitvi za slovensko zdravstvo npr. v Mariboru tako, da bi se tamkajšnje zdravstvo okrepilo s šestimi zdravniki iz Bosne in Hercegovine. Podobne rešitve se načrtujejo tudi z zobozdravniki. Pa ne le iz BiH, temveč tudi iz Srbije, Hrvaške, Makedonije in verjetno še iz Bolgarije ter Romunije. Razgovori menda že potekajo. Minister za zdravje dr. Danijel Bešič Loredan pa v razgovoru z drugimi akterji, razmišlja o zniževanju kriterijev, predvsem znanja slovenščine, za vse te nove kadre.

Če pustimo ob strani nesposobnost sistemske reorganizacije zdravstva v zadnjih desetletjih in tudi zadnjih šestih mesecih, ali bolje rečeno postopnega sistemskega padanja nudenja zdravstvenih uslug, potem nisem prepričan, da so navedene rešitve sistemsko poštene in dobre. Prav tako pa predvolilne in sedanje obljube ne zdravijo bolnikov.

Denar kot »edino merilo« rešitve vseh problemov v zdravstvu je očitno pretehtal tudi pri zapolnitvi menda manjkajočih delovnih mest zdravnikov oz. zobozdravnikov.

In če gremo po tej logiki, da mi zvabimo z višjimi plačami in boljšimi pogoji dela, življenja ter privilegijev strokovnjake iz drugih delov sveta oz. konkretno Balkana, potem lahko npr. iz Švice, Nemčije ali Amerike zvabijo tudi naše strokovnjake. Izkoriščanje znanja in t.i. »beg možganov« je vseeno resna zadeva, ki zahteva razmislek. Ali egoistično in večvredno razmišljanje, podkrepljeno z denarjem res zadovoljuje rešitve na strokovnih in tudi splošnih področjih? Ali se kdo vpraša, kakšna pa je zdravstvena situacija v Bosni in Hercegovini, potem ko jim »speljemo« strokoven, mlad in perspektiven kader? Odgovor, da nas to ne zanima, me ne zadovoljuje. Veliko ljudi iz bivše skupne države in seveda drugih držav se prav tako ukvarja z enakimi težavami kot mi.

Pa če prenesem razmislek na nekatera druga področja npr. izdelavo različnih izdelkov. Na prenos »umazane« industrije drugam, ven iz Slovenije, ali pa na razmislek o ekologiji, kjer nas odpadki, polivinil in onesnažen zrak kje drugje ne zanimajo, samo da niso pri nas, potem me takšne rešitve resnično ne zadovoljujejo.

Oblastniki, ki odločajo o različnih na hitro in nestrokovno ter na kratek rok načrtovanih ter izvedenih vsebinah, nimajo vedno prav. Namesto reševanja problemov pri vzrokih oz. koreninah, se ukvarjajo posledično s tistimi zadevami, ki ne morejo trajno prispevati k rezultatom. In če sem iskren, so še nepošteni.

Ne vem in ne razumem kot laik, kako to, da ni mogoče zagotoviti hitre in kvalitetne zdravstvene oskrbe. Danes v dobi informacijske podpore vsakršnim problemom. V dobi hitrih cestnih in drugih povezav ter celotne mreže zdravstvenih domov v Sloveniji. Tudi v dobi nesprejemljivih čakalnih vrst. Razumni predlogi izboljšanja stanja izkušenega prof. dr. Dušana Kebra v Dnevnikovem Objektivu, v zadnji Mladini in v nekaterih medijih so preslišani. Posledično pa stanje ne le stagnira, temveč se samo poslabšuje.

Tako v preteklosti, kot danes je število državljanov oz. pacientov približno enako. Število zdravnikov pa precej večje. In vendar smo imeli v preteklosti ustrezno nudenje zdravstvene pomoči. Kako to, da to danes ni mogoče? Je res razlog v slabi organizaciji, ali morda denarju, ali morda razmišljanju in poštenosti odločevalcev, ki krojijo sistem? Ali res samo v pomanjkanju kadrov?

Tudi medicinska tehnika in znanje sta občutno napredovali. Samo nekatera razmišljanja in ravnanja ter poštenost se se nekam izgubili. Vse pa je nadomestil denar, denar in še enkrat denar. Hipokratova prisega menda ja ne govori dosti o tem. In rešitev? Država naj končno že zagotovi, organizacijske, finančne, strokovne in druge okvire tako, da bo enakopravna in pravočasna ter seveda strokovna zdravstvena oskrba zagotovljena vsem ljudem. Mladim, starejšim, tudi tistim iz BiH, ki pri nas delajo in živijo ter enakopravno prispevajo k življenju vseh nas. Pa ne tako, da iz Bosne in drugod »krade« zdravniški kader.

Miloš Šonc, Grosuplje , 25. 11. 2022